PRODAJA LJUBIJE: Sindikalisti i radnici traže garant od Vlade RS za zadržavanje poslova nakon prodaje rudnika | Prijedor24.com - Više od informacije!\nPočetna Prijedorski region PRODAJA LJUBIJE: Sindikalisti i radnici traže garant od Vlade RS za zadržavanje...\nPRODAJA LJUBIJE: Sindikalisti i radnici traže garant od Vlade RS za zadržavanje poslova nakon prodaje rudnika\nPredstavnici Sindikalnih organizacija danas su u Banjaluci razgovarali o prodaji Rudnika željezne rude Ljubija, a jedna od glavnih stvari koja je istaknuta jeste da je važno da Vlada RS da garant radnicima da će zadržati svoje poslove.\nPodsjetimo da je u oktobru Vlada RS donijela odluku da započne s procedurom prodaje Rudnika „Ljubija“ u Prijedoru.\n“Vlada RS dala je saglasnost Investiciono-razvojnoj banci RS, kao ovlaštenom prodavcu državnog kapitala u preduzećima, na osnovne elemente za organizovanje posebne aukcije za prodaju akcija RŽR ‘Ljubija’ A.D. Prijedor”, navedeno je tada u Vladinoj odluci.\nSindikalisti upozoravaju da Vlada RS treba da da garant da će rudnik nastaviti raditi i da preko 800 radnika neće ostati bez posla. Sindikalisti su danas u Banjaluci ukazali na sve moguće probleme i propuste u ovom slučaju.\nŽeljko Tepavčević, predsjednik Konfederacije sindikata RS, rekao je da su izuzetno zabrinuti ovakvim načinom prodaje Rudnika Ljubija i smatraju da je Vlada RS trebala da potpiše jasnije kriterijume, odnosno, da se ta priča uozbilji, što bi značilo da akcije Željeznog rudnika Ljubija može da kupi samo neka firma koja je poznata po eksploataciji željezne rude.\n“Na ovaj način smo došli u situaciju da bukvalno bilo ko, ko ima dovoljno novca, može da kupi rudnik i ovakav način prodaje sigurno ne garantuje nastavak rudarenja u prijedorskoj regiji i samim tim dovodi u pitanje 850 zaposlenih radnika. U više navrata pisali smo sadašnjem sazivu Vlade, razgovarali smo prije par dana i sa mandatarom Viškovićem i nismo naišli na razumijevanje. Sadašnja situacija po nama je vrlo zabrinjavajuća i smatramo da je Vlada trebala da promijeni uslove i kriterijume prodaje akcija”, rekao je za BUKU Željko Tepavčević.\nTepavčević kaže da u ovoj situaciji nije samo krivica na jednoj strani, već se krivac treba tražiti na svim stranama.\n“Vlada, grad Prijedor, sadašnja kompanija Mital trebali su da donesu plan i u prethodnom periodu pokrenu neke stvari kada je rudnik u pitanju. Saznaće se jednom iz kojih razloga su se stvari na ovaj način dešavale, jer tu ima mnogo zakulisnih radnji. Sve to treba istražiti”, ističe Tepavčević i dodaje da je Vlada RS trebala više uraditi za Rudnik Ljubija, ako ništa bar da obaveže novog kupca da u određenom periodu počne sa eksploatacijom rude.\nObrad Belenzada, predsjednik Sindikata metalaca i rudara RS, kaže da već dvije godine ukazuju na situaciju koja se danas dešava u Ljubiji.\n“Jedina je promjena što se u prodaju ne ide kroz klasičnu privatizaciju, već ide berzanska prodaja. Sad je jedino bitno ko daje više para. Strah nas i radnika je u tome što je kupac suvlasnik od 49 posto i tu je strah da ne ostanu ljudi bez posla, a i danas se traži garancija od Vlade RS da se neće radnicima ništa desiti, da ostane isti broj radnika i visina njihove plate”, rekao je za BUKU Belenzada.\nOn ističe da se stav sindikalaca i Vlade RS nikad nisu slagali i zbog toga je opravdana bojazan radnika.\nNa ovom skupu je još jednom istaknuto da je u prodaji Ljubije važno da država preuzme odgovornost i garant da se radnicima ništa neće desiti.\nKonferencija je održana u organizaciji BASOC-a i Radnički univerzit iz Tuzle.


Banatsko Aranđelovo » 2018 » maj\nArhiva za maj, 2018.\nutorak, 29. maja 2018. 12:24 admin\nProteklog vikenda odigrane su utakmice 24. kola Potiske međuopštinske fudbalske lige u okviru koje se takmiče ekipe Slavije iz Banatskog Aranđelova i Hajduka iz Podlokanja.\nSlavija je kod kuće pobedila ekipu iz Šampiona iz Oroma, rezultatom 2:0. Ekipa iz Banatskog Aranđelova je tako zabeležila četvrtu uzastopnu pobedu i učvrstila se na četvrtoj pozicija na tabeli, a uzimajući u obzir da je do kraja tekućeg prvenstva preostalo još svega dva kola, sva je prilika i da će ostati na ovoj poziciji, budući da trenutno ima osam bodova više od petoplasirane ekipe Jadrana.\nHajduk je kod kuće, lako i ubedljivo, savladao ekipu Čoke, rezultatom 3:0. Tako Podlokanjčani trenutno zauzimaju šestu poziciju.\nU narednom kolu Slavija gostuje ekipi Sloge u Ostojićevu, koja je već obezbedila naslov prvaka, pa se sa pravom očekuje odlična utakmica starih rivala, koja će sigurno nositit epitet derbi meča.\nSa druge strane, Hajduk odlazi na megdan ekipi Šampiona, sa realnim izgledima da osvoji nova tri boda.\nKako se prvenstvena trka približava samom kraju, vreme je da se polako sumiraju utisci, pa već sada možemo konstatovati da su ekipe sa područja mesne zajednice Banatsko Aranđelovo i ove sezone ostvarile zapažene rezultate.\nZavršen kolovoz u ulici Bratstva jedinstva\nutorak, 22. maja 2018. 07:47 admin\nOvih dana završeni su radovi na asfaltiranju ulice Bratstva jedinstva u Banatskom Aranđelovu.\nNakon 15 dana od početka radova, koje je izvodilo novosadsko preduzeće GP „Graditelj NS“ DOO, meštani Banatskog Aranđelova mogu se pohvaliti još jednom asfaltiranom ulicom.\nPo obećanju čelnika mesne zajednice i lokalne samouprave, ovo je tek početak značajnijih infrastrukturnih radova na teritoriji naše opštine.


„Mi ovamo, vi tamo“: Koja je najveća opasnost od razgraničenja Srba i Albanaca (video) - 06.10.2018, Sputnik Srbija\n„Mi ovamo, vi tamo“: Koja je najveća opasnost od razgraničenja Srba i Albanaca (video)\nPozitivni signali SAD o promeni granica na Balkanu, skepsa Nemačke o tom pitanju, uticaj kosovskog problema na izbore za Evropski parlament, neke su od tema o... 06.10.2018, Sputnik Srbija\nanalize i mišljenja, sputnjik intervju, komentari i analitika, radio, srbija, nemačka, stefan surlić, evropska unija (eu), nato\n15:13 06.10.2018 (Osveženo: 14:50 30.08.2021)\nPozitivni signali SAD o promeni granica na Balkanu, skepsa Nemačke o tom pitanju, uticaj kosovskog problema na izbore za Evropski parlament, neke su od tema o kojima smo razgovarali sa Stefanom Surlićem sa Fakulteta političkih nauka u emisiji „Sputnjik intervju“.\n„U narednom periodu možemo očekivati povećanu diplomatsku aktivnost Sjedinjenih Američkih Država prema Nemačkoj i da se ubede sve strane kako je razgraničenje opcija koja je prihvatljiva“, ocenio je Surlić i dodao da razgraničenje sa sobom vuče velike izazove i opasnosti. Od toga šta podrazumeva razgraničenje, koju teritoriju i koje stanovništvo, kakav bi bio status onih koji ostanu s druge strane i ne pripadaju većinskoj zajednici.\n3 Oktobar 2018, 09:26\n„U smislu, mi smo se sada razgraničili što znači — mi na jednu stranu, oni na drugu stranu. Svako ko ostane, trpeće određene posledice“, kaže Surlić.\n„Mi često Evropsku uniju predstavljamo kao staratelja, a ne kao partnera, i to jeste osnovni problem. Kosovo nije za njih sudbinsko pitanje, sudbinsko je pitanje za Srbe i Albance, i to pre svega treba da bude sporazum između Beograda i Prištine. Evropska unija može biti medijator. Ambicija njene administracije jeste da to predstavi kao svoj politički i diplomatski uspeh jer bi to značilo da je Evropska unija kao projekat sposobna da uređuje sopstveno dvorište, sposobna da ponudi jasnu evropsku perspektivu regionu i da reši određeni višedecenijske sporove“, kaže Surlić.\n28 Septembar 2018, 18:25\nOn ukazuje i da je reč o odlazećoj administraciji, nakon čije smene će se postaviti pitanje zaostavštine i šta su to uspeli da reše, pogotovo na međunarodnom planu. Prema njegovim rečima, sporazum između Beograda i Prištine bi mogao da posluži kao jedan od trofeja pre izbora za Evropski parlament.\n„Očekivalo se da će do isteka mandata doći do neke vrste sporazuma i da ćemo imati rešeno pitanje. Ukoliko se to prolongira, upitno je koliko će zaista vremena proteći dok se ne otvore ponovo neka vrata, odnosno prostor za postizanje sporazuma“, kaže Surlić.\nŠto se tiče Nemačke, on kaže da je ona protiv razgraničenja iz dva razloga, jer se boji domino-efekta i zato što bi svet to doživeo kao poraz njihove diplomatije i nastojanja da kroz uslovljavanje obavežu Srbiju na normalizaciju odnosa sa Kosovom. On kaže da argument o nepromenljivosti granice nije validan zato što smo mi svedoci promene granica na ovim prostorima, ali ističe da Nemačka smatra da je to završena priča.\nOn kaže da su dosadašnje poruke iz Sjedinjenih Američkih Država vrlo fleksibilne po pitanju rešenja. Navodi izjavu Trampovog savetnika Džona Boltona da ukoliko dve strane postignu sporazum, pa makar on uključivao promenu granica, on je prihvatljiv. Dodaje da je nova američka administracija želi da pokaže veću dozu sposobnosti da reši neke višedecenijske sukobe i sporove među kojima je i Kosovo.


Putin ne ide na Generalnu skupštinu UN, niti u Tursku\nM. K.\t 29. avgusta 2016. 15:16\nPredsednik Rusije Vladimir Putin ne planira ove godine da učestvuje u radu Generalne skupštine Ujedinjenih nacija, izjavio je danas tokom telefonske konferencije pres-sekretar šefa države Dmitrij Peskov.\n“Predsednik ne planira da učestvuje u radu Generalne skupštine ove godine”, rekao je Peskov, odgovarajući na pitanje novinara da li će Putin u septembru ići u sedište UN u Njujorku, ili da li će ga tamo menjati šef diplomatije Sergej Lavrov.\nVladimir Putin je prošle godine, prvi put nakon 10 godina, govorio na sednici Generalne skupštine Ujedinjenih nacija.\nPeskov je, takođe, rekao da ruski predsednik nema nameru da ide u Tursku na prijateljski meč izmedu turske i ruske fudbalske reprezentacije.\n“Ne, navijaće sa disance”, dodao je Peskov.\nFudbaleri reprezentacija Rusije i Turske će 31. avgusta odigrati prijateljski meč u turskom letovalištu Antaliji. Prošle nedelje, turski list “Džumhurijet” javio je da će Vladimir Putin i turski predsednik Redžep Tajip Erdogan zajedno gledati tu utakmicu.


Dr. Mirko PEJANOVIĆ: Značaj 1. marta – Magazin Plus\nHome/Politika/BiH/Dr. Mirko PEJANOVIĆ: Značaj 1. marta\nDr. Mirko PEJANOVIĆ: Značaj 1. marta\nNakon sloma socijalizma u Evropi i nakon pada Berlinskog zida 1989. došlo je do velikih promjena u svjetskim geopolitičkim kretanjima.\n(PIŠE: dr. Mirko PEJANOVIĆ – Oslobođenje)\nDošlo je do uspostave novog svjetskog poretka. Raspadom Sovjetskog saveza i ukidanjem Varšavskog pakta, kao vojnog saveza, završena je epoha hladnog rata u Evropi i svijetu. Kriza jugoslovenske socijalističke federacije je kulminirala krajem osamdesetih i početkom 90-ih godina XX stoljeća. Tokom 1990. i 1991. produbio se proces disolucije SFRJ. Istovremeno je započeo istorijski proces političke pluralizacije i prelazak na višepartijski sistem u jugoslovenskim republikama.\nBosna i Hercegovina uvodi višestranački sistem tokom 1990. Prvi višestranački izbori provedeni su u novembru te godine. Pobjedu na ovim izborima dobili su SDA, HDZBiH i SDS sa 84% osvojenih mjesta u Parlamentu Bosne i Hercegovine (tada Skupština SRBiH). U prvoj godini višestranačke vlasti, a to je 1991. postavilo se pitanje državno-pravnog statusa Republike BiH u budućnosti. Budući da je u 1991. disolucija SFRJ bila odmakla kao proces da su republike jugoslovenske federacije započele svoje osamostaljivanje i u Parlamentu BiH se otvorila parlamentarna rasprava o definisanju državno-pravnog statusa RBiH. Valja podvući činjenicu da Bosna i Hercegovina, kao jedna od šest republika koje su odlukama AVNOJ-a 1943. konstituisale jugoslovensku federaciju, ima jednako istorijsko pravo, da kao i druge republike, na temelju razvijene državnosti nastavi svoj politički razvoj u statusu nezavisne i suverene države unutar Evropske zajednice naroda i država.\nOvakvo političko stajalište o političkoj budućnosti Bosne i Hercegovine zagovarali su: SDA, HDZBiH i sve građanske opozicione parlamentarne stranke: SDPBiH, SRS, Liberalna stranka, Muslimanska bošnjačka organizacija i Demokratski socijalistički savez. Protiv nezavisnog i suverenog razvoja BiH bili su Srpska demokratska stranka i Srpski pokret obnove sa svoja dva poslanika. SDS je negirao državnost BiH, smatrajući je administrativnom tvorevinom, a ne ravnopravnom federalnom državnom jedinicom u SFRJ. Parlament BiH je nakon višemjesečne stranačke rasprave, tokom 1991. godine donio Odluku (25. januara 1992) o raspisivanju republičkog referenduma za utvrđivanje statusa Bosne i Hercegovine. Ovim je omogućeno da sami građani demokratski svojom voljom odluče o suverenom i nezavisnom državno-pravnom statusu BiH.\nIzjašnjavanje građana na referendumu izvedeno je 29. februara i 1. marta 1992. godine. Građani su se izjašnjavali o referendumskom pitanju koje je glasilo: “Jeste li za suverenu i nezavisnu Bosnu i Hercegovinu, državu ravnopravnih građana, naroda Bosne i Hercegovine – Muslimana, Srba, Hrvata i pripadnika drugih naroda koji u njoj žive.” Na referendum je izašlo 64% građana upisanih u birački spisak. Za suvereni i nezavisni status svoje države Bosne i Hercegovine pozitivno se odredilo (izjasnilo) 99% građana koji su glasali na referendumu.\nNajmasovniji izlazak građana na referendum bio je u Sarajevu, Tuzli, Mostaru, Zenici, Bihaću, Travniku, Brčkom, Konjicu, Livnu, Orašju, Bugojnu, Gradačcu i svim drugim gradovima u kojima građani žive etnički izmiješano.\nPrema tome, učešće na referendumu imali su pripadnici svih bosanskohercegovačkih naroda. Rezultati referenduma su potvrđeni u Parlamentu BiH, nakon čega je uslijedilo međunarodno priznanje integriteta i suvereniteta države Bosne i Hercegovine. Početkom aprila 1992. međunarodno priznanje države Bosne i Hercegovine dobijeno je od Evropske unije, SAD-a i brojnih država svijeta. U maju (22. maja) 1992. uslijedio je prijem BiH u organizaciji Ujedinjenih naroda. Od tada Bosna i Hercegovina ima svoj međunarodnopravni subjektivitet i svoje međunarodno priznate granice. Po tome je 1. mart 1992, kada su građani odlučili o suverenom statusu svoje države, postao istorijski datum od velikog značaja za razvoj Bosne i Hercegovine kao nezavisne države.\nOdluka građana o suverenom razvoju države BiH imala je istorijski značaj za razvoj državnosti Bosne i Hercegovine koja je polovinom XX stoljeća utemeljena na Prvom zasjedanju ZAVNOBiH-a (25. novembra 1943). Bosna i Hercegovina nije imala sreće da se, nakon referenduma građana o suverenom statusu, razvija u miru.\nUslijedio je troipogodišnji agresivni rat protiv BiH od Miloševićevog režima, čiji je cilj bio etnička podjela i uništenje države Bosne i Hercegovine. Građanski otpor i odbrana države BiH, zatim pridobijanje međunarodne podrške opstojnosti države Bosne i Hercegovine te liderstvo SAD-a u oblikovanju mirovnog rješenja doveli su do potpisivanja Dejtonskog mirovnog sporazuma i zaustavljanja rata 1995. godine. Glavnu ulogu rukovođenja odbranom države BiH i vođenja pregovora za mirovno rješenje imalo je višestranačko i multietničko ratno Predsjedništvo RBiH.\nNa zajedničkom susretu članova Predsjedništva nakon rata Alija Izetbegović, predsjednik Predsjedništva BiH u ratu je kazao: “Bosna i Hercegovina je u vremenu rata i nezapamćenog stradanja imala sreću da njom rukovode ljudi koji su istinske patriote svoje zemlji i jedinstveni u očuvanju njenog integriteta i istorijskog multietničkog bića.” Izgradnja države BiH u miru odvija se angažovanjem institucija međunarodne zajednice i bosanskohercegovačkih demokratskih snaga. Na temelju interesa građana BiH, a to se u istraživanjima iskazuje u procentu između 75 i 80% podrške građana integraciji Bosne i Hercegovine u Evropsku uniju odvija se istorijski proces integracije BiH u EU.\nSa postizanjem članstva BiH u Evropskoj uniji država Bosna i Hercegovina će dobiti zakone izvedene na osnovi evropske pravne stečevine. Sve će to omogućiti brojne reforme, uključujući i ustavnu reformu. Na taj način će država BiH postati pravna i demokratska država. Postaće i država koja će garantovati jednake šanse za socijalni, ekonomski i kulturni razvoj svojih građana. Država je najveće opšte dobro za građane jer ona garantuje sigurnost i jednaka ljudska prava. Polazeći od ovih odrednica o važnosti države, preko koje će građani BiH postati građani Evropske unije, vrlo je važno u obrazovnom sistemu i u svim oblicima organizacije civilnog društva razvijati državotvornu svijest i svijest građana da u izborima za opštinska vijeća i parlamente daju povjerenje onim kandidatima na stranačkim listama koji imaju znanje za razvoj države i koji imaju etiku i moralni integritet da se bore za opšte dobro u razvoju državne zajednice. Političke elite koje brinu samo o užim stranačkim i grupnim interesima moraju postati prošlost u procesu usvajanja evropskih standarda za razvoj države Bosne i Hercegovine.\ndan nezavisnosti mirko pejanović\nDW: U BiH se oporezuje sve, ali ne i kladioničarski milioni


EU i SAD spremne za uvođenje sankcija protiv Asadovih saveznika - Sputnjik Srbija\n16:57 22 Jun 2021\n15:00 07.12.2016 (osveženo 15:27 07.12.2016) Preuzmite kraći link\nLideri SAD, Velike Britanije, Nemačke, Francuske, Italije i Kanade usvojili su zajedničku izjavu o situaciji u Alepu, u kojoj je najavljena mogućnost uvođenja sankcija saveznicima sirijskog predsednika Bašara el Asada.\n„Spremni smo da razmotrimo dodatne restriktivne mere protiv fizičkih i pravnih lica koja deluju u interesima ili u ime sirijskog režima“, navodi se u saopštenju pres-službe Bele kuće.\nU tekstu se, takođe, pozivaju sve strane u sirijskom sukobu da poštuju „standarde međunarodnog humanitarnog prava, uključujući i Ženevsku konvenciju“.\n„Generalni sekretar UN Ban Ki Mun govorio je o ratnim zločinima u Siriji. Odgovorni moraju da budu kažnjeni. Pozivamo UN da istraži odgovarajuće izveštaje i prikupi dokaze za procesiranje odgovornih za ratne zločine“, navodi se u dokumentu.\nPozivi za nove sankcije čuju se u pozadini saopštenja o oslobađanju istočnog dela Alepa.\nTako su krajem novembra nemački poslanici tražili od EU da uvede nove sankcije Rusiji zbog akcija Moskve u Siriji. Ranije su ovu ideju zastupale SAD, kao i Nemačka, Francuska i Velika Britanija. O ovom pitanju se raspravljalo na samitu EU krajem oktobra, međutim, jedan broj evropskih zemalja, a pre svega Italija, bilo je protiv i odluka nije doneta.\nZapadne zemlje neprestano optužuju Rusiju za vazdušne napade na civilne ciljeve u Siriji, pri čemu se optužbe zasnivaju na izveštajima navodno „pouzdanih izvora“. Međutim, konkretne dokaze, uprkos ponovljenim zahtevima iz Moskve, niko nije dao. Rusija je više puta izjavljivala da vrši napade na teroriste, a da se odluke o ciljevima donose nakon detaljne provere obaveštajnih službi.\nsirijski režim, sankcije, EU


VAŽNO: Bez promene registarskih tablica! - Pluton Logistics\nVAŽNO: Bez promene registarskih tablica!\n03/01/2020 marko\tPravilnik o registraciji motornih i priklјučnih vozila, promena tablica, registarske tablice, saobraćajne dozvole, zamena tablica\nMinistarstvo unutrašnjih poslova donelo je odluku da se registarske tablice ne menjaju nakon isteka roka od devet godina od dana izdavanja.\nOd 1. januara se izdaju i saobraćajne dozvole sa neograničenim rokom važnosti, a vlasnici vozila kojima su dozvole izdate pre 1. januara 2020. godine, u kojima je upisan rok važnosti, nakon isteka tog roka mogu ih zameniti za nove saobraćajne dozvole koje su trajne.\nMinistarstvo preporučuje vlasnicima vozila da, radi nesmetanog korišćenja vozila u inostranstvu, nakon isteka važnosti saobraćajne dozvole istu zamene.\n← Objavljen godišnji plan raspodele dozvola za 2020. godinu\nPun vagon ilegalnih migranata →


Privredna komora Vojvodine i Društvo srpskih domaćina ozvaničili saradnju\nBack PRIVREDA INSTITUCIJE Privredna komora Vojvodine i Društvo srpskih domaćina ozvaničili saradnju\npetak, 04 avgust 2017 00:40\nPredsednik Privredne komore Vojvodine (PKV) Boško Vučurević potpisao je u četvrtak, 3. avgusta 2017. godine Protokol o saradnji sa Društvom srpskih domaćina (DSD) - Gradski odbor Novi Sad, u Privrednoj komori Vojvodine. Potpisnik ispred DSD je predsednik Gradskog odbora Novi Sad, gospodin Saša Vujić.\n- Protokolom o saradnji uspostavlja se osnov za trajnu i kontinuiranu saradnju i uzajamnu promociju, koja podrazumeva i logističko-tehničku podršku prilikom realizacije događaja bitnih za potpisnike protokola, PKV i DSD - istakao je predsednik Vučurević.\nSvečanom potpisivanju Protokola o saradnji prisustvovali su i član Upravnog odbora Gradskog odbora Novi Sad DSD Miloš Cvetićanin i član Gradskog odbora Novi Sad DSD Dušan Gaćeša. Nakon potpisivanja, novosadskom gradskom odboru DSD predsednik Vučurević uručio je donaciju u vidu računarske opreme.\nDSD osnovano je sa ciljem ekonomskog i kulturnog razvoja, kako u Republici Srbiji, tako i u dijaspori. Članstvo u DSD omogućeno je svim građanima bez obzira na nacionalnu, versku i drugu pripadnost, koji prihvataju program rada i ciljeve DSD.


Fenomenalne vesti za srpski fudbal! Pobede "večitih" od OGROMNOG ZNAČAJA, Srbija blizu dva predstavnika u kvalifikacijama za Ligu šampiona - Adresar Sporta\nHome - Fudbal - Fenomenalne vesti za srpski fudbal! Pobede „večitih“ od OGROMNOG ZNAČAJA, Srbija blizu dva predstavnika u kvalifikacijama za Ligu šampiona\nFenomenalne vesti za srpski fudbal! Pobede „večitih“ od OGROMNOG ZNAČAJA, Srbija blizu dva predstavnika u kvalifikacijama za Ligu šampiona\nFoto: RAS Srbija/Aleksandar Dimitrijević, FK Partizan/Miroslav Todorović / RAS kombo\nPobedama, crveno-belih u prvom kolu grupne faze Lige Evrope protiv Brage (2:1), kao i „parnog valjka“ na Kipru protiv Anortozisa (2:0) na startu Lige konrerncija, naša zemlja napravila je novi iskorak, kada je u pitanju bodovni učinak.\nVečiti rivali su našoj zemlji doneli novih 1000 bodova, ali će se ovaj uspeh „osetiti“ i na finansijskom planu. Crveno-beli su na konto pobede „zaradili“ 630.000 evra, koliko sleduje za svaki trijumf u grupi LE, dok crno-belima pripada pola miliona evra.\nSAVO MILOŠEVIĆ NA KLUPI OLIMPIJE: Mandarić ga izabrao ispred bivšeg stručnjaka Zvezde!


Dodik: Nisam švercovao tokom rata, odlikovao me Karadžić\nPredsjednik RS-a Milorad Dodik tvrdi da su neutemeljene izjave da se 'bavio švercom tokom rata u BiH', te ističe da je dobio najviše odlikovanje od Radovana Karadžića, bivšeg predsjednika RS-a i osuđenog za ratne zločine i genocid u Bosni i Hercegovini.\nDodik je, reagujući na današnje navode ministra sigurnosti BiH Dragana Mektića da će iznijeti pisane podatke da se tokom rata bavio švercom, kazao da su takve priče više pokretane, posebno pred izbore, a uvijek se pokazalo da su neutemeljene i opovrgnute kao spekulacije.\n"Ponosan sam na sve što sam radio", kazao je Dodik novinarima u Banjaluci.\nOn je dodao i da postoje ugovori da je prodao stanove u Beogradu, te po tom osnovu unio u BiH 200.000 eura.\n"Stanovi su prodani i u tom pogledu nema ništa novo", rekao je Dodik.\nMinistar sigurnosti BiH Dragan Mektić na današnjoj konferenciji za novinare u Banjaluci najavio da će, svaki put kada ga Dodik nazove izdajnikom, izaći na konferenciju za novinare i predočiti papire o 'Dodikovom švercu tokom rata'.\nOn je kazao da Dodik pričom o stanovima u Beogradu 'već 15 godina pokriva sve svoje transakcije'.


Moskva nije iznenađena: Hvalili se, pretili — od Britanaca ništa novo - Sputnjik Srbija\n22:29 14.03.2018 (osveženo 23:24 14.03.2018) Preuzmite kraći link\nPremijerka Velike Britanije Tereza Mej optužila je Rusiju za napad na bivšeg oficira GRU Sergeja Skripalja i njegovu ćerku Juliju. London je doneo odluku da protera dvadeset troje ruskih diplomata i prekine sve bilateralne kontakte sa Moskvom.\nMejova je izjavila da je Rusija prekršila međunarodno pravo, a ruskim diplomatama je dat rok od nedelju dana da napuste zemlju, što je najveća mera takve vrste u poslednjih 30 godina.\nMoskva smatra da je reč o neviđeno gruboj provokaciji koja podriva temelje normalnog međudržavnog dijaloga i da je neprihvatljivo i nedopustivo da se britanska vlada, iz svojih loših političkih ciljeva, odlučila na dalje ozbiljno pogoršanje odnosa, uz proterivanje ruskih diplomata iz zemlje.\n„Umesto da završe sopstvenu istragu, britanska vlada opredelila se za konfrontaciju sa Rusijom, a britanske vlasti ponovo su pokušale da pokrenu neosnovanu antirusku kampanju“, saopštilo je Ministarstvo spoljnih poslova Rusije.\nMinistarstvo je dodalo da se na recipročne mere neće mnogo čekati, a politikolog Oleg Matvejčev sa Visoke škole ekonomije, siguran je da će Ruska Federacija proterati isti broj britanskih diplomata. Ipak, britanske mere su mnogo manje od očekivanih, posle tolikih pretnji, kaže Matvejčev za Sputnjik.\n„Britanski zvaničnici su se šepurili, pretili su strašnom kaznom, ali njihov odgovor je veoma neubedljiv; televizija RT nije zabranjena, nije došlo do potpunog prekida odnosa, nema ekonomskih restrikcija. Dakle, ništa novo, naročito ako uporedimo situaciju sa diplomatskim ratom između Rusije i SAD, u kojem je došlo do zaplene diplomatske imovine“, kaže Matvejčev.\nNovinar Siniša Ljepojević, dugogodišnji dopisnik iz Londona, smatra da je ovaj potez pre svega znak političke slabosti aktuelne vlade u Londonu. Ponašati se ovako prema tako velikoj zemlji, sili kao što je Rusija, krajnje je neobično, zato je pitanje čija je to politika, britanska ili tuđa, kaže Ljepojević.\n„Trikovi koji liče na specijalne operacije, kao što je navodno trovanje ovog čoveka, to je tehnologija koja nije baš britanska, nego prekookeanska, američka, pitanje je zašto to radi vlada Tereze Mej. Pola sata nakon vesti o navodnom trovanju bila je lansirana ogromna medijska kampanja. Ovo su mere iznuđene kroz kampanju koju su predvodili mediji za koje se zna da su bliski Americi, kao što je ’Dejli mejl‘. To je jedna specijalna operacija koja se primenjuje u trećerazrednim zemljama, a ne u zemljama kao što je Velika Britanija, to je veoma čudno“, ocenjuje Ljepojević.\nDrugo, zapravo najvažnije pitanje je šta je cilj ovakvih postupaka Velike Britanije. Odgovor ćemo morati da sačekamo, jer je stvar komplikovana, primenjena je metodologija koja je apsolutno protiv britanskog interesa, kaže Ljepojević.\n„Možda je cilj rušenje aktuelne vlade ili da američka ’duboka država‘ nastavi svoju kampanju, sada sa nekim drugim zemljama. Interes je i onih koji su protiv izlaska Velike Britanije iz Evropske unije, jer u njenoj krizi postoji ideja da samo strah od spoljne pretnje može sačuvati evropske saveznike zajedno, a ta spoljna pretnja je Rusija“, kaže dopisnik srpskih medija iz Londona.\nPariz: Prvo dokazi, pa odluka o Rusiji\nOn dodaje da je elemenat koji je važan, ali se ne vidi u medijima, moćna finansijska imperija. Porodica Rotšild je na strani Rusije, a ona ima neprijatelje kao što je klan Rokfelera iz Amerike, koji je protiv toga, jer svaka saradnja sa Rusijom nosi mnogo novca.\n„Amerikanci su ispali iz igre, Rotšildi su procenili budućnost i opredelili se za Rusiju. Čak 25 odsto, odnosno četvrtina prihoda Londonske berze dolazi od ruskih kompanija koje su na njoj, neverovatno je da Britanija seče granu na kojoj sedi“, ocenjuje Ljepojević, uz konstataciju da je britanska vlada u ovoj fazi veoma krhka i da verovatno neće dugo trajati.\nI Stanislav Bišok, politički analitičar iz Moskve, primećuje da se britanska premijerka nalazi na meti kritika sa svih strana i da je pretila opasnost da je laburisti optuže da suviše meko reaguje na ono što Rusi navodno rade na teritoriji Velike Britanije. Zato je premijerka odlučila da postupi proaktivno i da uputi oštar odgovor Rusiji, kaže Bišok.\n„Što se tiče proterivanja diplomata, smatra se da oni deluju u sprezi sa tajnim službama, ali to je nemoguće dokazati, pa se može reći da su naše diplomate kolateralna šteta. Kada je reč o otkazanoj poseti Rusiji visokih britanskih zvaničnika i kraljevske porodice u vreme Svetskog prvenstva, mogu samo da kažem da će to, naravno, napraviti rupu u ruskom budžetu“, kaže u šali Bišok.\nSagovornici Sputnjika podsećaju da dokaza o umešanosti Rusije u trovanje dvostrukog agenta Skripalja i dalje nema, te da nije jasno zašto bi zvaničnoj Moskvi bio potreban atentat nedelju dana uoči predsedničkih izbora na koje Zapad ionako ne gleda blagonaklono.\nRusija očekuje od Londona da izruči više od 40 Rusa osumnjičenih za zločine\nantiruska kampanja, rotšild, proterivanje, agent, prekid diplomatskih odnosa, napad, trovanje, berza, GRU, Oleg Matvejčev, Sergej Skripalj, Stanislav Bišok, Siniša Ljepojević, Velika Britanija


Počela obuka učesnika izrade Plana razvoja Grada Pančeva u periodu od 2022. do 2028. godine -\n8. oktobra 2021.0179\nDanas je u Gradskoj kući počela obuka svih učesnika ovog zahtevnog projekta, Koordinacionog tima za izradu Plana razvoja Grada Pančeva 2022-2028, uz podršku konsultantskog tima, koji čine Business Development Solutions Consaltning doo i Ekonomski fakultet Univerziteta u Beogradu.\nModerator obuke bio je Slobodan Mijailović sa Ekonomskog fakulteta, a učesnicima se obratila i Maja Vitman menadžer Grada Pančeva.\nPlan razvoja predstavlja najvažniji dokument najšireg obuhvala i od najvišeg je značaja za naš Grad. Predhodnim planom, kao lokalna samouprava, dokazali smo da smo shvatili i razumeli potrebe građana i potrebe grada. Pokrenuli smo privredni razvoj, povećali zaposlenost, uradili vellki broj važnih infrastrukturnih projekata, ulagali u zdravstvo, zastitu životne sredine, obrazovanje, sport, poljoprivredu, komunalni sektor, socijalni sektor, u pomoć maloj privredi, realizovali smo podsticaje i aktivno podržali Savet za rodnu ravnopravnost, podsetila je na početku obuke Maja Vitman.\nOna je objasnila da će u tematskim grupama, putem Koordinacionog tima, u proces izrade Plana razvoja, biti aktivno uključeni javni i civilni sektor, privreda, LER, Privredna komora, predstavnici raznih organizacija…\nUkrštanjem više različitih stavova, u cilju prepoznavanja potreba, uradićemo kvalitetan dokument, koji će nam biti vodilja, sa svim potrebnom vizijama, misijama i ciljevima, naglasila je Vitman.\nProjekat izrade Plana razvoja Grada Pančeva 2022-2028 sufinansiran je sredstvima Pokrajinskog sekretarijata za regionalni razvoj, međuregionalnu saradnju i lokalnu samoupravu.\nPrema Zakonu o planskom sistemu Republike Srbije, jedinica lokalne samouprave ima obavezu da donese Plan razvoja, kao dokument najšireg obuhvata i najvišeg značaja, za period od najmanje sedam godina.\nSkupština Grada Pančeva je donela Odluku o izradi Plana razvoja grada Pančeva 2022-2028, a rešenjem Gradskog veća Grada Pančeva obrazovan je Koordinacioni tim, koji će rukovoditi procesom izrade Plana razvoja u svim fazama. Predsednik Koordinacionog tima je gradonačelnik Aleksandar Stevanović, a zamenik Maja Vitman.\nKonsultantski tim, koji čine stručnjaci sa Ekonomskog fakulteta Univerziteta u Beogradu i društva Business Development Solutions Consaltning doo, angažovan je na osnovu sprovedenog postupka javne nabavke.\nRelated tags : maja vitmanslobodan mijailovićstrategija razvoja grada pančeva\nObeležena Dečja nedelja i u Dolovu od 4. do 10. oktobra\n23. jula 2020.0422\nU Pančevu počeo 50. Salon umetnosti\n27. oktobra 2021.091\nTelekom podržao projekat Udruženja žena Etno kutak iz Kačareva\n30. maja 2019.01248\n6. decembra 2021., 21:58


AMBASADOR Srbije u Iraku Uroš Balov sastao se danas sa predsednikom te zemlje Barhamom Salihom u palati Al Salam, a sagovornici su razgovarali o bilateralnim odnosima, koje su ocenili kao izuzetno dobre i naglasili da dva naroda veze istorijsko prijateljstvo.\nNa sastanku je bilo reći i o načinima unapređenja ekonomske saradnje i investicijama, kao i o ukupnim odnosima u regionu i bezbednosnim izazovima sa kojima se suočava Bliski istok.\nPredsednik Salih je uputio srdačne pozdrave predsedniku Srbije i saglasio se sa ambasadorom da je izuzetno važno da se u što skorijem roku započnu pripreme za realizaciju poseta na najvišem drzzavnom nivou, imajući u vidu da već decenijama takav susret nije ostvaren, saopštilo je Ministarstvo spoljnih poslova Srbije.\nPredsednik Iraka iskoristio je priliku i da čestita Srbiji na ostvarivanju snažnog ekonomskog rasta kao i sve značajniju i veoma aktivnu ulogu Srbije na međunarodnoj političkoj sceni.\nVUČIĆ SUTRA U NOVOM SADU: Predsednik na svečanosti povodom završetka prve faze radova na izgradnji fabrike kompanije Continental Automotive\n09. 11. 2021. u 12:42\nVUČIĆ RAZGOVARAO SA HARČENKOM: Predsednik se sastao sa ruskim ambasadorom\n09. 11. 2021. u 10:56\nIrak Aleksandar Vučić Uroš Balov Barham Salih


05:57 02 Mart 2021\nBritanci postavljaju logična pitanja: Šta će naši avioni iznad Baltika?\n„Dejli mejl“ je objavio vest kako su britanski lovci pratili ruske vojne avione iznad Baltičkog mora. Ovaj članak izazvao je veliko interesovanje kod čitalaca i izmamio veliki broj komentara.\nSmešna pretnja NATO-a: Rusi bi zbrisali pola Baltika za dva dana\nI kada bi počeo neki otvoreni sukob, jedino što bi mogao NATO u ovom smislu da uradi jeste da pošalje nosače helikoptera i da se njihovi vojnici svi zajedno lepo spakuju i vrate u svoje zemlje.\nLovci vazduhoplovstva Francuske počeli su da patroliraju iznad vazdušnog prostora Baltika zajedno sa partnerima NATO-a sa litvanske vazduhoplovne baze Zoknjaj.\nRusko Ministarstvo odbrane pružilo je NATO-u mogućnost da raspravlja o uslovima za otvorenu interakciju u baltičkom regionu da bi se izbegli bilo kakvi budući incidenti u toj oblasti, ali samo na osnovi kvid pro kvo.


Zadovoljavajuća bezbjednosna situacija | Palelive.com\nPočetna Regija Istočno Sarajevo Zadovoljavajuća bezbjednosna situacija\nISTOČNO SARAJEVO – Bezbjednosna situacija u opštinama u nadležnosti Centra javne bezbjednosti /CJB/ Istočno Sarajevo je na zadovoljavajućem nivou i pod kontrolom, rekla je Srni analitičar CJB-a Dragana Stamenković.\n„Krivična djela protiv imovine su u opadanju u posljednja dva mjeseca, junu i julu, a njihov broj se u kontinuitetu smanjuje u ovoj godini“, naglasila je Stamenkovićeva.\nPrema njenim riječima, broj saobraćajnih nezgoda je u porastu zbog obilnih padavina tokom jula.\n„U posljednja tri mjeseca nismo imali saobraćajnih nezgoda sa smrtno stradalim licima“, istakla je Stamenkovićeva.\nPrethodni članakProvale u kuće i pomoćne objekte\nNaredni članakOtkazan boravak djece sa Kosova


NovaEnergija.net » Uz AMS Osiguranje bežbrižni na skijanju i u vreme pandemije korona virusa! Uz AMS Osiguranje bežbrižni na skijanju i u vreme pandemije korona virusa! – NovaEnergija.net\nwritten by Ivana Karanović January 28, 2022\nAMS Osiguranje već više od 20 godina uspešno posluje na našem tržištu, a svoje ime i status izgradilo je na pouzdanim proizvodima prilagođenim potrebama klijenata. Zaključite polisu Putnog zdravstvenog osiguranja kod nas i bićete pokriveni od troškova hirurških intervencija, stomatološkog, bolničkog lečenja i drugih zdravstvenih usluga, ukoliko je ugovoreno, u skladu sa uslovima osiguranja. AMS Osiguranje proširilo je paket usluga i uvelo dodatno pokriće za slučaj bolesti COVID-19 čime skupe troškove lečenja u inostranstvu uzrokovane ovim virusom preuzima na sebe.\nNe prepuštajte stvari slučaju, zaključite polisu Putnog zdravstvenog osiguranja i osigurajte se da ćemo izuzetno skupe troškove lečenja u inostranstvu, umesto vas, platiti mi. Naša polisa će, pored dodatno ugovorenog pokrića troškova lečenja od povreda na skijanju u inostranstvu, ukoliko je ugovoreno, pokriti i troškove za slučaj potvrđene infekcije virusom COVID-19, što uključuje neophodne medicinske preglede ovlašćenih lekara, testiranje u slučaju ispoljavanja simptoma infekcije radi hitne medicinske pomoći i dijagnoze infekcije virusom COVID-19, lekove u van bolinčkom lečenju, bolničko lečenje ili hitnu medicinsku evakuaciju u zemlju prebivališta, u skladu sa uslovima osiguranja.\nAMS Osiguranje je pravi izbor za vas, jer smo vam omogućili da polisu Putnog zdravstvenog osiguranja uz dodatno pokriće za slučaj bolesti COVID-19 zaključite brzo, sigurno i lako online na našem sajtu, po 30 odsto nižoj ceni! Tako će vas premija osiguranja za individualnu polisu, uključujući doplatu za pokriće COVID-19, za sedam dana skijanja na teritoriji Evrope, koštati svega 2.757 dinara. Ušteda je velika, posebno ako na skijanje idete porodično, jer premija u tom slučaju iznosi samo 6.064 dinara za isti vremenski period.\nUz AMS Osiguranje bežbrižni na skijanju i u vreme pandemije korona virusa! was last modified: January 28th, 2022 by Ivana Karanović\nDorćolska art komuna vas poziva na druženje\nOsvojite ulaznicu za Slush: Prilika za predstavljanje...\nRad domaće firme nagrađen zlatom na Dubai...\nPametni daljinski upravljači uskoro u vašim domovima\nCeMAT: Svetski sajam intralogistike u Nemačkoj


Novi Pazar opet administrativno prvoligaš – Sport In\njul 29, 2019 fudbalski savez srbije, izvršni odbor, održana, sednica, sportski centar, stara pazova\nIzvršni odbor Fudbalskog saveza Srbije, na današnjoj sednici održanoj u Sportskom centru FSS u Staroj Pazovi, imenovao je Vladimira Matijaševića za sportskog direktora Fudbalskog saveza Srbije. Vladimir Matijašević dolazi u Fudbalski savez Srbije sa mesta sportskog direktora Čukaričkog, a jedan period obavljao je istu funkciju u grčkom klubu AEK iz Atine.\nOdlukom Izvršnog odbora Fudbalskog saveza Srbije, novi selektor mlade reprezentacije Srbije (U-21) biće Nenad Milovanović. Iskusni stručnjak koji odlično poznaje prilike u srpskom fudbalu, jer je već godinama prisutan na elitnoj fudbalskoj sceni, vodiće „orliće“ u novom ciklisu kvalifikacija za plasman na Evropsko prvenstvo 2021. godine. Srbija se nalazi u grupi sa Rusijom, Poljskom, Bugarskom, Letonijom i Estonijom, a prvi meč „orlići“ igraju 6.septembra u Saransku protiv Rusije, četiri dana kasnije bićemo domaćini Letoniji u Novom Sadu.\nIzvršni odbor imenovao je Momčila Vukotića i Zorana Filipovića za skaute FSS.\nZbog loše finansijske situacije i nemogućnosti da ispoštuje odluke iz Pravilnika o takmičenju, Borac iz Čačka je istupio iz Prve lige Srbija, a odlukom Izvršnog odbora, novi član prvoligaškog takmičenja biće Novi Pazar.\nI Fudbalski klub Bežanija nedavno je istupio iz Prve lige Srbije, a njegovo mesto zauzeo je fudbalski klub Kolubara iz Lazarevca.


source.ba | Počela istraga o padu MIG-a i pogibiji pilota\nMinistar odbrane Srbije Aleksandar Vulin izjavio je večeras da su formirane dvije komisije Vojske Srbije koje na terenu istražuju uzrok nesreće kod Malog Zvornika u kojoj su, prilikom pada MIG-a 21, poginula dvojica pilota.\nUznemirujuće: Snimak stravične nesreće kod Vlade Srbije u kojoj je jutros poginulo troje ljudi\nVulin je za RTS rekao da ovaj tip aviona nema klasičnu crnu kutiju nego snimače parametara koji, kako je rekao, do trenutka njegovog gostovanje nisu pronađeni.\n- Upravo je na terenu stručna komisija Ratnog vazduhoplovstva i Protivvazdušne odbrane koju predvodi general Aleksandar Bijelić, a formirana je i komisija od samog Generalštaba Vojske Srbije koju predvodi brigadni general Popović - rekao je Vulin.\nUpitan kada se mogu očekivati prvi rezultati, ministar Srbije je rekao da neće požurivati komisije, ali da će one dati sve od sebe i da je svima interes da se što prije sazna šta se desilo. On je naveo da sve rezultate do kojih dođu komisije dostavljaju se prvo tužilaštvu koje odlučuje o tome da li će se i kako informacije iz izvještaja distribuirati, piše Nova.rs.\n- Ovo je strašna tragedija koja je pogodila prijatelje i porodice pilota, ali i Vojsku Srbije i čitav naš narod. Posao pilota je uzašno težak i svaki let je smrtna opasnost, toga moramo biti svjesni, to je jednostavno tako - naveo je ministar.\nVulin je rekao da u nekim ranijim vremenima po šest mjeseci nije bilo letenja, a da danas ne prođe ni dan da neko od pilota Vojske Srbije ne leti. Podvukao je da nijedan avion Vojske Srbije ne može da poleti, a da ne dobije pet potpisa, četiri daju nadležni inženjeri i mehaničari, a peti je potpis pilota. Ponovio je da su piloti bili na redovnom letačkom zadatak izviđanja vremena i da se to radi svaki dan.\nVulin je za RTS kazao da ovaj tip aviona nema klasičnu crnu kutiju nego snimače parametara koji, kako je rekao, do trenutka njegovog gostovanje nisu pronađeni.


'Jedan ljudski život u Srbiji mi je preči od svih pohvala u svetu' VIDEO\nIzvor: B92, 19.Jan.2021, 08:44\nPredsednik Srbije Aleksandar Vučić rekao je nakon sednice državnog vrha da mu je najvažnije da se sačuvaju životi ljudi te je pozvao građane da se vakcinišu.\nOn se, zajedno sa premijerkom Anom Brnabić i ministarkom za rad, zapošljavanje, boračka i socijalna pitanja Darijom Kisić Tepavčević, obratio medijima.\nVučić je rekao da se početkom masovne vakcinacije menja budućnost Srbije. >> Pročitaj celu vest na sajtu B92 <<\n"Zahvaljujući politici koju smo vodili, odgovornošću Vlade uspeli smo da nabavimo količinu vakcina. To je od presudnog značaja za ekonomiju, za život ljudi", naveo je predsednik Srbije.\nVučić je rekao da nije bilo reakcije iz Evropske unije nakon nabavke kineske vakcine, niti je očekivao neku reakciju.\n"Jedan ljudski život u Srbiji mi je preči od svih pohvala u svetu", istakao je Vučić.\nKako je rekao, Srbija je na vreme počela bilateralne razgovore o nabavci vakcine.\nPredsednik Srbije istakao je da će Srbija pomoći zemljama u regionu i ustupiti vakcine ako je to potrebno jer je važno i zdravlje građana u susednim zemljama.\nOn je dodao da je siguran da bi u Severnoj Makedoniji bile popularne i kineske i ruske vakcine, a u Albaniji Fajzer i Astrazenela, zbog drugačijeg političkog odnosa, ali i istakao da Srbija nema problem da pomogne i Albaniji, i kome god treba.\n"Ako nam sutra neko bude tražio iz RS, BiH, kako da odbijemo? Normalno je da pomognete", rekao je Vučić.\nKada je reč o broju prijavljenih za vakcinaciju, predsednik Srbije rekao je da on želi da se prijavi još više građana.\nOn je naveo da je zamolio predsednika Kine da Srbija vakcinu dobije po manjoj ceni i kako je rekao, nikad mu neće biti problem da moli za Srbiju.\nPremijerka Srbije istakla je da je masovna vakcinacija počela samo u Izraelu i Ujedinjenim Arapskim Emiratima, kao i da veliki broj zemalja uopšte nema vakcine te da je izuzetno raduje to što Srbija nije među njima. "Ponosan sam na svoju zemlju koja je uspela nešto što ni mnogo bogatije zemlje nisu", istakao je Vučić.\nKada je reč o vakcinaciji građana na KiM, Vučić je kazao da država traži "hibridni način" za to, što podrazumeva da će deo građana biti vakcinisan na severu Kosova, deo u opštini Raška, deo u Vranju i Bujanovcu, ali da predstoji da se nađe način gde će biti vakcinisani građani iz centralnog Kosova.\n"U svakom slučaju, poseban deo Operativnog tima za vakcinaciju zajedno za Kancelarijom za KiM brinuće o našem narodu", rekao je Vučić.\n"Kao što je za njih Kosovo nezavisna država, tako je ono za nas deo Srbije, posebno zbog brige za srpski narod koji tamo živi i koji Kosovo doživljava kao svoju teritoriju", naveo je Vučić.\n"Sklanjali smo sve da ne bi uništili... Da su hteli vakcine da daju Albancima, mi bismo rekli - u redu je, ali oni su hteli da ih unište", rekao je Vučić.\nSrbija će, naglašava, naći način da pomogne svom narodu, isto onako kako je uspevala da u vreme uvođenja takse napuni prodavnice robom.\n"Srbija je donirala dva miliona evra za vakcine. Čini mi se da smo nemalim delom učestvovali u podršci pravljenju leka za izlazak iz krize. Prvi smo iz regiona uplatili novac za Kovaks program, specijalizovan program u okviru EU, preko kojeg bi trebalo od Unije da dobijemo značajne količine vakcina, koje još nismo dobili“, kazao je.\nRekao je da bi danas ili sutra trebalo da dobijemo 250.000 vakcina sputnjik V, od kojih su 200.000 prve doze, a 50.000 druge doze, jer je jedino kod ruske vakcine različita prva i druga doza.\n"Danas počinje masovno vakcinisanje sa kineskom vakcinom i koliko sam video, ona je pokazala najmanje neželjenih indikacija u svetu."\nPredsednik Srbije apelovao je da se što pre vakcinišu policajci, prosvetni radnici, novinari, radnici javnih preduzeća.\n"Zamolio bih Institut Torlak da kada dobijemo vakcine, one ne stoje u frižideru, da ne moramo da pitamo zašto ruska vakcina nije podeljena, a onda dobijemo odgovor da jeste, ali zahvaljujući sistemu vidimo da je podeljeno 388 vakcina. Nemojte da brinete da li ćemo ostati bez vakcine, to je naš posao“, objasnio je on.\nKako je rekao, nakon vakcinisanja u jednom staračkom domu u Šapcu, vakcina je uspela kod najvećeg dela korisnika da razvije antitela, što je sprečilo smrt 40-50 ljudi.\nVučić je rekao da će za masovnu vakcinaciju biti potrebno mnogo lekara i medicinskog osoblja.\n"Izazov u celom svetu je kako da se vakcine administriraju, odnosno unesu u sistem. Do sada je sve rađeno na papiru. Taj sistem nije moguće pratiti. Ovaj novi sistem omogućava da možemo da pratimo vakcinu od kada dođe u Srbiju, pa u jedan od dva magacina, do kada vakcina bočicu po bočicu stigne u dom zdravlja i kada se vakciniše građanin", navela je premijerka Srbije.\nSrbijaDanas.com: SUTRA VEOMA VAŽNA SEDNICA: Brnabić i Vučić sa Operativnim timom za vakcinaciju\nRadio Televizija Vojvodine: Vučić traži što bržu vakcinaciju, ugovorena kupovina 6.182.200 vakcina\nRadio 021: Danas sastanak državnog vrha i Operativnog tima za vakcinaciju, zaseda i Krizni štab


O namaO namaO projektuO projektuAktivnostiAktivnostiSvet inovacijaSvet inovacijaKontaktKontakt\nUSAID i ICT Hub - partneri na podsticanju inovacija u sprskoj privredi\nProjekat Srbija Inovira u okviru koga će biti formiran prvi srpksi superklaster trajaće četiri godine.\nICT Hub i Američka agencija za međunarodni razvoj (USAID) su zvanično predstavili projekat Srbija inovira, 18. juna 2021. godine, u Beogradu. Okupljenim predstavnicima privrede, startap i akademske zajednice, finansijskog, vladinog i nevladinog sektora, tom prilikom su predstavljeni i partneri projekta - Centar za istraživanje javnih politika i WM Equity partners.\nCilj projekta Srbija inovira je stvaranje povoljnog okruženja za inovacije u Srbiji, čime će se ubrzati ekonomski razvoj naše zemlje.\n„U proteklih pet godina, videla sam dosta lokalnih uspešnih priča, od kompanija poput Nordeusa, do Seven Bridges Genomics, kao i CarGo i Strawberry Energy. Uspesi ovih kompanija potvrđuju da definitivno postoji potencijal. Međutim, Srbiji je potrebno zajedničko angažovanje inovativnih startapova i tradicionalne privrede“, rekla je Šenli Pinčoti, vršilac dužnosti direktora misije USAID u Srbiji.\nKosta Andrić, generalni direktor ICT Hub-a, objašnjava: „Poslednjih godina pojavilo se na stotine startapova, habova, inkubatora i akceleratora. Sve više kompanija prepoznaje važnost inovacija, počinju da sarađuju, razvijaju digitalne strategije i podstiču preduzetništvo. Ono što nam sada treba je konkretna strategija, zasnovana na globalno dokazanim konceptima i specifičnim potencijalima koje imamo.“\n„Istraživanje će trajati do jeseni, kada ćemo odlučiti koja četiri domena želimo da testiramo u stvarnom okruženju ”, rekla je Aleksandra Popović, rukovodilac projekta Srbija inovira i dodala: “Testiranje će nam pokazati koji je to domen koji ima najveće šanse da napravi ekonomski iskorak u našoj privredi i time postane prvi srpski superklaster“.\n„Na samom događaju organizovano je glasanje, jer smo želeli da vidimo šta naši gosti misle o rezultatima prvog preseka istraživanja. Pokazalo se da najviše veruju u visokotehnološku poljoprivrednu proizvodnju, veštačku inteligenciju i gejming industriju“, zaključila je Branka Anđelković, suosnivačica i programska direktorka Centra za istraživanje javnih politika.\nPogledaj i ostale vesti\nAfonso Rebelo de Sousa za biznis.rs o inovacijama i ekonomskom modelu budućnosti\nSrbija i inovacije - kako da ne prokockamo svoju šansu\nSrbija inovira, zato što može i zato što mora\nSrbija inovira - pokrenut novi projekat za razvoj domaće privrede


„Gardijan“: EU troši milion na borbu protiv „dezinformacija Moskve“ - 25.11.2017, Sputnik Srbija\nEvropska unija planira da potroši više od milion evra godišnje na rad Operativne radne grupe za strateške komunikacije, čiji je zadatak suprotstavljanje „ruskim... 25.11.2017, Sputnik Srbija\nrusija, vesti, svet, donald tusk, tereza mej, evropski savet, evropska unija (eu)\n11:05 25.11.2017 (Osveženo: 13:47 11.10.2021)\n© AFP 2021 / FREDERICK FLORINPogled na salu Evropskog parlamenta u Strazburu\nEvropska unija planira da potroši više od milion evra godišnje na rad Operativne radne grupe za strateške komunikacije, čiji je zadatak suprotstavljanje „ruskim dezinformacijama i lažnim vestima“, piše „Gardijan“.\n17 Novembar 2017, 11:55\nList navodi da će ovo odeljenje za borbu protiv propagande prvi put dobiti novac iz budžeta EU, tako da se neće oslanjati isključivo na doprinose članova evropskog bloka.\nPrvi put od svog osnivanja Operativna radna grupa za strateške komunikacije dobiće novac iz budžeta EU i neće se oslanjati na donacije svojih članova. Odeljenje će svake godine u periodu od 2018. do 2020. dobijati 1,1 milion evra, izjavio je za „Gardijan“ informisani izvor.\nOva informacija se pojavila u kontekstu upozorenja predsednika Evropskog saveta Donalda Tuska. Prema njegovim rečima, pravi problem Evrope su „sajber-napadi, lažne vesti i hibridni rat“.\n„Mi moramo da budemo veoma pažljivi, oprezni i iskreni. Ako želimo da se zaštitimo, ako želimo da pomognemo našim partnerima, moramo jasno da shvatamo pretnju unutar EU“, rekao je zvaničnik nakon samita Istočnog partnerstva.\nTusk se pozvao na nedavni govor Tereze Mej, u kojem je britanska premijerka optužila Moskvu da se meša u izbore i širi isfabrikovan materijal u pokušaju da „pretvori informacije u oružje“ i poseje razdor na Zapadu.\nAli, očigledno je predsednik Evropskog saveta odlučio je da ide korak dalje i povezao „neprijateljsku“ rusku aktivnost sa „bregzitom“, iako u svom govoru Mejova nije pomenula nikakve britanske izbore niti referendume, ističe „Gardijan“.\nList navodi da je odluka Brisela da izdvoji novac grupi za borbu protiv propagande usledila nakon „porasta lažnih informacija na ruskom i španskom jeziku“ o referendumu u Kataloniji. Nakon što je ova tema počela da opada, izvori EU primetili su da su novi cilj dezinformacija zemlje „Istočnog partnerstva“. Kao primer zvaničnici su naveli medijske izveštaje o tome da evropski blok uvodi ograničenja za proizvode iz Gruzije, iako je zapravo ova zemlja oslobođena od plaćanja carine za svu robu, osim za beli luk.\n10 Novembar 2017, 22:44\nOperativna radna grupa za strateške komunikacije osnovana je 2015. godine kako bi se suprotstavila „lažnim i pogrešnim“ vestima o EU nakon „hibridne vojne kampanje Rusije u Ukrajini“. Odeljenje koje se nalazi u Briselu ima 14 zaposlenih.\nPolitičari i predstavnici društvenih grupa dugo su insistirali na tome da grupi nedostaju resursi za rešavanje problema. Prošle godine lideri EU odbili su predlog Evropskog parlamenta za povećanje budžeta odeljenja za 800 hiljada evra.\nGrupa pravi planove kako da se potroši „neviđeno ulivanje novca“. Planira da pojača praćenje ruskih medija i proveravanje informacija kako bi dobila detaljnu sliku o razmerama dezinformacije, tvrdi „Gardijan“.


Šta ne treba da radiš u vezi – iz poštovanja prema sebi i partneru - WANNABE MAGAZINE\nŠta ne treba da radiš u vezi – iz poštovanja prema sebi i partneru\nBiti ono što jesi, biti svoja i sasvim opuštena – blagoslov je u emotivnom odnosu i znak da se osećate prihvaćeno i voljeno i da vas partner razume i podržava. Ali postoje naizgled bezazlene stvari koje u stanju opuštenosti radimo i govorimo, a koje su čin nepoštovanja – sebe i partnera.\nKritkovanje i omalovažavanje sebe\nMožda vam je potrebno da dobijete kompliment i podršku tamo gde se osećate nesigurno, ali to ne treba da radite tako što ćete kritikovati i omalovažavati sebe. Ako kukate da ste se ugojile i da vam farmerice više ne stoje dobro, to je verovatno očigledna istina i umesto utehe tipa „ti si meni uvek slatka i seksi“ dobijete jedno „pa mogla bi malo da smršaš“, a to nije ono što ste hteli da čujete.\nNa kraju ćete biti ljuti na partnera što vam potrvrđuje ono što i sami vidite, umesto da vam daje utešne komplimente. Takođe, ako kritikujete svoje poslovne poteze, pričate o tome kako ste kukavica, neuspešni, nepreduzimljivi, pre ili kasnije partner će početi da vas vidi vašim sopstvenim očima i da doživljava kao punu istinu to što govorite, pa ćete i sami biti sve uvereniji u svoje loše osobine i osećati se sve gore zbog sebe. Samopoštovanje je nešto što treba demonstrirati u vezi, a i inače, jer svako više poštuje osobu koja poštuje sama sebe.


O nama - Inteta rs\nIntetaRs je portal koji je u vlasništvu firme Balkanland doo koja se uspešno bavi internet marketingom u zemlji i inostranstvu. U proteklih 7 godina iza sebe imamo više od 1000 uspešnih internet kampanja.\nUspeli smo da sa izuzetno malim timom ljudi postignemo zavidne rezultate. Tajna uspeha nije samo u napornom radu već i prepoznavanju zadataka i pravilnom pristupu zadatim izazovima. Pored rada tu je i stalna želja za usavršavanjem i nepristajanje na prosečnost. Visoki ciljevi koje sebi zadajemo su motiv za unadpredjenjem svog znanja i konstantno usavršavanje kroz rad.\nOno što nas razlikuje od drugih je pristup sa kojim pristupamo svim izazovima. Naime za sve oblasti za koje nudimo edukaciju i usluge možemo ponuditi realne rezultate. Tačno je da u marketingu pogotovo kada je u pitanju digitalni marketing garancije od 100% nema ali za razliku od nas mnogi izbegavaju da preuzmu odgovornost. Dogovoreni ciljevi se ne mogu tek tako zaboraviti mora da postoji delimično ostvareni cilj pa umesto tih dogovorenih 100% mora da se ostvari minimum 60% od dogovorenog.\nOvde nam nije cilj da Vas učimo već da Vas naučimo da posle svakog kursa/obuke budete spremni da obavljate posao za koji ste obučeni. Teorija je svedena na minimum a svi kursevi su praktični zadaci koji se rade na realnim primerima. Sve detalje o svakom kursu posebno pogledajte na strani kursevi.


04.08.2021. • 15:37\nŠtoper Crvene zvezde govorio nakon meča sa Šerifom\nCrvena zvezda odigrala je prvi meč trećeg kola kvalifikacija za Ligu šampiona protiv Šerifa iz Moldavije, ali nije uspela da pobedi,\nPosle nesmotrenog poteza Gelora Kange ostali su crveno-beli sa igračem manje, do kraja meča su napadali, ali nisu uspeli da dođu do pobede.\nIpak najveće pojačanje tima iz letnjeg prelaznog roka Aleksandar Dragović za sada ne paniči i ističe da ima još jedan ceo meč da se odigra.\n"Odigrali smo tek prvo poluvreme, rezultat je nerešen, tako da u Moldaviji krećemo od nule. Pokazali smo juče da smo definitivno bolji, čak i sa deset igrača smo imali prilike da stignemo do gola. Imamo kvalitet koji je potreban", rekao je on.\nPriznao je da je prvi gol na meču "presekao" njegov tim, ali je Crvena zvezda i pored toga dominirala.\n"Desilo nam se to da su nas presekli golom koji su postigli iz prekida, međutim mi smo bili ti koji smo dominirali celu utakmicu. Nažalost nismo u nekim trenucima imali ni sreće, svakom se desi da pogreši, ne treba se previše baviti crvenim kartonom. Imamo snagu i kvalitet, pravilo gola u gostima koje je ukinuto znači da praktično krećemo od nule", dodao je on.\nSmatra i da je Šerif čvrsta ekipa, ali da je u prošlosti ovaj tim dokazao da može da dođe do bitnih poeda.\n"Čvrsto verujemo u sebe da iako je Šerif pokazao da je kvalitetna ekipa i da je sa razlogom tu možemo dalje. Uostalom saigrači su mi rekli da je tako bilo i protiv Trnave, kao i Kopenhagena, a iz oba ova dvomeča smo izašli kao pobednici. Verujem da sada neće biti potrebe ni za produžecima, ni za penalima i da ćemo još jednom obradovati naše navijače", istakao je Dragović.\nNije propustio priliku Dragović da se zahvali navijačima Crvene zvezde za neverovatnu podršku koju su im pružili na utakmici protiv moldavskog predstavnika.\n"Želeo bih da se zahvalim našim navijačima, pružili su nam fenomenalnu podršku u svakom trenutku, kao i posle poslednjeg sudijskog zvižduka. Uvek stoje iza nas, to nam svima mnogo znači, mi smo se i sada borili i pokazali smo da zalaganje ni u jednoj utakmici nije problem, oni to znaju da prepoznaju i hvala im mnogo na tome. Činjenica da veruju u nas će nam omogućiti da prođemo dalje i da nastavimo da im donosimo radost", zaključio je on.


Jedina opozicija Vučiću može doći iz modernističkog bloka – Intervju sa Dušanom Spasojevićem, docentom na FPN-u | Talas.rs\nRazgovor sa Dušanom Spasojevićem, docentom na Fakultetu političkih nauka, povodom objavljivanja nove knjige o političkim partijama u Srbiji\nGotovo da je postalo opšte mesto reći da su sve političke partije u Srbiji iste – da su podređene uskim interesima lidera i da se od vladajućih stranaka razlikuju samo po tome što su u opoziciji, o kome god da je reč. Da li je to (oduvek) zaista tako? Ovim pitanjem, kao i genezom i perspektivom razvoja partijske scene u Srbiji bave se Dušan Spasojević, docent na Fakultetu političkih nauka, i Zoran Stojiljković, redovni profesor na istom fakultetu, u nedavno objavljenoj knjizi „Između uverenja i interesa – ideologije i organizacija stranaka u Srbiji“ u izdanju Fabrike knjiga.\nO ideološkom utemeljenju političkih partija, potencijalnim izazivačima aktuelne vlasti, kao i o značaju političkih pokreta i ključnih pitanja na političkoj sceni Srbije za Talas je govorio Dušan Spasojević, koautor knjige.\n„Tako ćemo razmišljati o Demokratskoj stranci dok se ne pojavi njena naslednica ili alternativa“\nTalas: „Ova knjiga izlazi u nevreme“, rečenica je kojom otvarate razgovor o partijama u Srbiji. Šta biste izdvojili kao najproblematičniju odliku aktuelnog političkog trenutka u Srbiji?\nDušan Spasojević: To nevreme ima dvostruku refleksiju. Jedno se tiče nevremena u smislu pisanja o političkim partijama i partijskom sistemu koji se raspao, atomizovao; nastaju nove, a nestaju stare partije i ne znamo kako će scena izgledati za mesec dana.\nDrugo nevreme odnosi se na stanje demokratije u Srbiji i činjenicu da Srbija ima sve više elemenata kompetitivnog autoritarizma i da smo se, nakon dvadeset godina, zapravo vratili u stanje koje podseća na period pre Petog oktobra. Može se reći – ko nema šesti oktobar, vrati se u četvrti ili neki još raniji period.\nDušan Spasojević, foto: N1\nImajući u vidu vašu analizu partija, njihove geneze, organizacione strukture i ideološkog utemeljenja, kako biste objasnili „raspad“ Demokratske stranke, to jest njenu putanju od ubedljivo najrazvijenije opozicione partije devedesetih do stanja u kojem se danas nalazi?\nSama činjenica da mi razgovaramo o partiji koja ima jako slab izborni rezultat, kao i rezultate javnomnjenjskih istraživanja, pokazuje nam da je reč o organizaciji koja je za naše prilike solidno utemeljena i da i dalje, makar na nivou zamišljenog ideološkog prostora i izborne snage, postoji. Tako ćemo razmišljati o demokratama sve dok se ne pojavi zamena za Demokratsku stranku, dok se ne pojavi njena naslednica ili alternativa.\nA raspad DS-a se razume kroz dve dimenzije, mislim da knjiga pokazuje zašto su obe važne. Na prvom mestu, to je ideološka linija – naprednjaci su u najvećoj meri preuzeli ideološku poziciju DS-a. S druge strane, ako posmatramo organizacionu vertikalu, vidimo da je stranka bila pod strahovitim pritiskom režima, a to je 2014. rezultiralo podelom stranke i daljom atomizacijom usled prevelikih liderskih ambicija i nemogućnosti partijske elite da se dogovori.\nTo je takođe dovelo do atomizacije čitavog opozicionog bloka. Da je DS ostao nepodeljen 2014, onda bi i dalje bio najveća stranka opozicionog bloka i to bi obeshrabrilo stvaranje velikog broja malih stranaka, kao i vrlo kritički stav prema DS-u unutar opozcionog bloka. Ne treba zaboraviti da je DS, pored napada od strane SNS, bio pod vrlo oštrom kritikom aktera poput Dveri i Dosta je bilo.\n„Jedini otpor i jedina opozicija Vučiću može doći iz modernističkog bloka“\nJedna od centralnih teza knjige je da partije u Srbiji, uprkos uvreženom mišljenju, u značajnoj meri počivaju na ideološkom utemeljenju. U tom smislu, dva glavna pola koja razlikujete su tradicionalistički i modernistički. Koji pol je trenutno dominantan u biračkom telu, ako imamo u vidu izborne rezultate u najskorijim izbornim ciklusima?\nNastankom SNS-a, jedan plitki modernistički pol ima dominaciju, ali je on dosta površan i deklarativan. To znači da su stranke i birači shvatili da morate biti formalno modernisti da biste imali veće šanse da vladate. Ali taj transfer naprednjaka od radikala je u jednom trenutku zaustavljen i mi danas vidimo jednu vrstu reverzibilnog procesa koji SNS pozicionira između ta dva pola.\nFormalno gledano, modernistički pol je odneo pobedu, i dalje je u vođstvu, ali je to jedna vrsta privida. Suštinski, Srbija je podeljena i ta dva pola su relativno ravnopravna na nivou društva, a postoji razlika u tome kako su oni politički artikulisani. Od te političke artikulacije zavisi ko je vladajuća koalicija i kako je to pozicionirano.\nKoliko je ta linija distinkcije relevantna ako razmišljamo o eventualnim promenama u predstojećem periodu? Iz kog ’bloka’ možemo da očekujemo alternativu aktuelnoj vlasti?\nVidno je da je danas jasnije artikulisana opozicija koja dolazi iz tradicionalističkog pola i koja se hrani pitanjem Kosova. Ali, takođe je jasno da, budući da naprednjaci jesu ukotvljeni u tradicionalističkom delu, jedini otpor i jedina opozicija Vučiću može doći iz modernističkog bloka. U tom smislu, naprednjaci mogu biti napadani sa obe strane, ali jedini temeljni izazov može doći sa modernističkog bloka ili nekom potpuno tehničkom saradnjom sa obe strane.\nTa tehnička saradnja je logika na kojoj je organizovan ili postavljen Savez za Srbiju, ali je jasno da je ipak konzervativni, tradicionalistički deo artikulisaniji – to vidimo u SZS, ali i u širem opozicionom polju, na primer kod Šapića, Stamatovića ili sličnih desnih partija.\nPored ideološkog, drugi aspekt partija koji razmatrate je organizacioni. Šta biste izdvojili kao najznačajniji ili endemski problem partijske scene u Srbiji kada je reč o njihovoj organizaciji?\nEndemski problem je to što su partije iz prve decenije višepartizma nasledile izuzetno liderske karakteristike i nemaju sposobnost da unutar sebe razgovaraju, da se dogovaraju i da prihvataju neslaganje. To danas vidimo kod Demokratske stranka koja se, iako ima nekakav demokratski potencijal, podelila oko nekoliko pitanja i sada ne ume da reši svoje unutrašnje probleme i opet će doći do nekog cepanja stranke. Takve su i ostale stranke, samo su još centralizovanije i još više liderske i to se onda preliva i na druge stvari.\n„Popravljanje proporcionalnog, a ne nužno uvođenje većinskog sistema“\nU kojoj meri izborni sistem oblikuje partije u Srbiji, a u kom pravcu bi ga trebalo menjati ako želimo da adresiramo probleme koje navodite u vezi sa partijama?\nMi imamo relativno nestabilan politički sistem, pa i izborni sistem koji se svako malo menja – partije ga menjaju u skladu sa svojim interesima ili sprečavaju promene koje im nisu u interesu. Već duže vreme se govori o nekoj vrsti preferencijalnog glasanja koje bi ojačalo unutarpartijski pluralizam i umanjilo snagu partijskih lidera, a ojačalo lidere drugog reda ili drugog ranga, profilisalo buduće lidere i slično.\nTo, pre svega, znači popravljanje proporcionalnog, a ne nužno uvođenje većinskog sistema.\nPored izbornog sistema, koji si drugi institucionalni faktori koji bi mogli da utiču na drugačiju, možda demokratičniju ili odgovorniju organizaciju partija?\nMogli bismo da propisujemo pravila ponašanja partija kako bi one bile otvorenije. Neke zemlje propisuju kako se donose neke važne odluke, kako se biraju kandidati za narodne poslanike i slično. Ili makar na deklarativnom nivou imaju očekivanja da su partije unutar sebe demokratske i pluralističke, a to se može postići i nekim mehanizmima koji su vezani za finansiranje političkih partija i način trošenja novca koji im mi dajemo iz budžeta.\nPartije su u vašoj knjizi postavljene kao centralni politički akteri. Kako vidite ulogu političkih pokreta u Srbiji danas? Koje su njihove prednosti, a koji nedostaci?\nPartije su u svim demokratijama na svetu najvažnije, a kod nas je to još izraženije i zato se koristi termin ’partokratija’ da se objasni koliko su partije izbacile sve ostale aktere iz procesa donošenja odluka.\nKod nas je civilno društvo marginalizovano, pa samim tim ni društveni ili politički pokreti nemaju preveliki značaj. Čim se konstituišu u nekoj meri, pokreti pre ili kasnije prelaze u neku vrstu partija ili nekog oblika koji je između, ali vrlo brzo ulaze u izbornu arenu jer im je jasno da bez ulaska u zakonodavnu ili izvršnu vlast nemaju nikakvog uticaja.\nMi u knjizi razmatramo neki broj tih pokreta, ali pokazujemo da postoje određeni akteri koji jesu partije, ali se kriju iza drugih termina u pokušaju da izbegnu negativnu konotaciju koja je vezana za partije. Iako nisu registrovani, zovu se pokretom ili ligom, faktički jesu partije.\n„Pitanje Kosova za koje se čini da se u potpunosti vraća na dnevni red“\nSrbiju pozicionirate u grupu istočnoevropskih postkomunističkih i tranzicionih društava. Da li postoje neke specifičnosti koje je izdvajaju iz ovog bloka? Takođe, da li postoje lekcije koje bismo mogli, a nismo naučili iz iskustava ovih zemalja?\nCela knjiga je pokušaj da se pojasne sličnosti Srbije i drugih istočnoevropskih društava, a da se istovremeno istaknu te postjugoslovenske razlike. To je dosta komplikovano, ali u suštini može da se prati na institucionalnom nivou i da se vide te sličnosti u slabosti demokratije. One su danas očigledne ako posmatramo zajedničke elemente krize demokratije u Mađarskoj, Poljskoj i Srbiji.\nOno što je nama bilo zanimljivo je da su političke partije u Srbiji skoro ekskluzivno profilisane u odnosu na vrednosna pitanja, pitanja identiteta, a gotovo uopšte nisu profilisane u odnosu na ekonomska pitanja. Tu Srbija odudara u odnosu na Poljsku ili Hrvatsku – to je zanimljiva razlika koja je posledica raspada Jugoslavije i tema koje su i dalje na dnevnom redu i veoma su važne, a u najvećoj meri ih vezujemo za pitanje evropskih integracija i buduće rešavanje pitanja Kosova.\nŠta će biti ključni događaji koji će u narednom periodu oblikovati partijsku scenu u Srbiji i na koji način?\nDve stvari su ključne: jedna je stanje demokratije fokusirano na pitanje bojkota izbora i toga kako će se ta stvar prelomiti u narednih nekoliko meseci. Drugo je pitanje Kosova za koje se čini da se u potpunosti vraća na dnevni red i da je na neki način, kroz koncept stabilokratije, uvezano sa pitanjem bojkota. Te dve stvari, za koje je teško predvideti kako će se razvijati, oblikovaće narednih nekoliko meseci, a sve ostale teme će biti prilično sekundarne.\nDa je u Srbiji dobro, ne bismo morali da ubeđujemo ljude da se vrate


OEBS okrivio Kijev za narušavanje primirja - 04.07.2015, Sputnik Srbija\nOEBS smatra da su Vojne snage Ukrajine narušile uslove povlačenja teškog naoružanja s linije razgraničenja u Donbasu, saopštio je zamenik šefa posmatračke misije... 04.07.2015, Sputnik Srbija\nvesti, svet, politika, evropa, ukrajina, kijev, dnr, donbas, aleksandar hug, oebs\n12:34 04.07.2015 (Osveženo: 16:19 05.10.2015)\n© Sputnik / Alexei Kudenko / Uđi u foto-galerijuOEBS\n1 Jun 2015, 08:10\n„Možemo da naglasimo da se bezbednosna situacija u Donbasu pogoršala tokom proteklih nekoliko nedelja“, rekao je Hag.\nPosmatračka misija OEBS-a upozorila je da se povećava prisustvo teškog naoružanja u Donbasu, kao i korišćenje vojne opreme duž demarkacione linije u oblasti koju kontrolišu snage Kijeva.\nHag je dodao da se pripadnici posmatračke misije OEBS-a suočavaju s otežanim kretanjem koje im onemogućava da nadgledaju određene oblasti, pre svega na granici Ukrajine i Rusije.\nDNR ne želi da se vrati u sastav Ukrajine\nPrema poslednjem izveštaju organizacije, objavljenom u petak, navedeno je da artiljerija dolazi sa zapada, koji je pod kontrolom kijevskih snaga.\nHag je takođe izjavio da je uvođenje novih ograničenja u kretanju stanovništva i gradskog saobraćaja dovelo do osetnog pogoršanja humanitarne situacije u Donbasu.\n„Došlo je do vidnog pogoršanja humanitarne situacije uvođenjem novih ograničavajućih mera na punktovima na liniji razgraničenja. Na primer, videli smo red od oko 800 automobila koji su čekali da uđu na teritoriju koju kontrolišu snage DNR, kroz punkt Zajcevo 27. juna“, naveo je Hug.\nPrema njegovim rečima, građani koji se zadržavaju na punktovima predstavljaju mete za napadače.


Erik Klepton neće nastupati ako se od publike traže kovid potvrde - MediaSfera\nPremijer Boris Džonson je najavio da će se od septembra na ulazu u klubove i dvorane tražiti dokaz o vakcinaciji.\nKlepton kaže da neće nastupati tamo „gde je publika diskriminisana”, prenosi Tanjug.\n„Sem ako ne bude odredbe da svi građani mogu da prisustvuju, zadržavam pravo da otkažem nastup”, rekao je britanski muzičar.\nOn je u maju objavio da je posle vakcinisanja Astra Zenekom imao teške nuspojave.\nTagoviErik Klepton Kovid-19 potvrde o vakcinaciji vakcinacija


Jedna od majki sa detetom u Pritvornom centru za strance (Foto: AP TV screenshot)\nPritvorni centar za strance u mestu Vrani Dol, na pola sata vožnje od prestonice Kosova Prištine, novi je privremeni dom za sto deset državljana Kosova koji su vraćeni na teritoriju te zemlje iz Sirije. Uz četvoro boraca, koji su prebačeni u pritvor zbog sumnje da su pripadali terorističkim organizacijama, u centru trenutno žive trideset dve žene i sedamdeset četvoro dece.\nMeđu najmlađima najpopularniji su fudbal i gimnastika\n"Moja sestra je prevarena kada je imala sedamnaest godina. Otišla je tamo. Ima sina I ćerku. Vratila se i jako smo srećni. Vratila se i jako smo srećni. Ne znam kako bih vam opisala osećaj zbog toga što je ponovo sa nama. Jednostavno ne znam", kaže Hidajete Delia.\nKosovski privremeni dom porodica sirijskih militanata\nO životu svoje sestre u Siriji gotovo da nema nikakvih informacija.\n"Ne znam. Ništa ne znam o sestrinom suprugu. Jedino znam da je ubijen. I ništa više", kaže ona.\nI druge porodice su takođe čekale pred centrom da se sretnu sa svojim najbližima koji su iz Sirije vraćeni uz pomoć Sjedinjenih Država.\nKako se regrutuju balkanski džihadisti?


Kako je istakao Bogdanović, Ministarstvo kulture ima dobru saradnju sa Opštinom Mojkovac, koja se ogleda u podršci koja je obezbjeđivana u kontinuitetu, a posebno intenzivirana kroz Program podrške razvoju kulture na sjeveru i Program zaštite i očuvanja kulturnih dobara.\n"Na ovaj način Ministarstvo postiče razvoj kulturnog života u Mojkovcu i doprinosi poboljšanju infrastrukture u kulturi, pa se možemo pohvaliti da danas u ovom gradu imamo jedno rekonstrisano i moderno opremljeno zdanje Doma kulture, sa mogućnošću realizacije i najzahtjevnijih kulturnih sadržaja", istakao je Bogdanović na sastanku.\nKako je saopšteno iz tog resora, sagovornici su istakli posebno zadovoljstvo što je Ministarstvo kulture, u okviru Uprave za zaštitu kulturnih dobara nedavno odlučilo da formira Područnu jedinicu Uprave u Mojkovcu, što će doprinijeti kvalitetnijem i efikasnijem radu ovog organa u sastavu, ali i boljoj koordinaciji sistema zaštite kulturne baštine sjevernog regiona.\nMišnić je zahvalio Ministarstvu kulture na kontintinuiranoj podršci programima i projektima koje realizuju institucije kulture u Mojkovcu, posebno ističući važnost festivala Mojkovačka filmska jesen.\nKako je naveo Bogdanović, Ministartstvo će nastaviti da podržava programe kojima se promoviše i afirmiše naše kulturno nasljeđe, poput ovogodišnjeg naučnog skupa posvećenog književnom djelu Milovana Đilasa.\nRazgovarano je i o zaštiti bogate kulturne baštine Mojkovca i izraženo zadovoljstvo što je Ministarstvo kulture, do sada, kroz Program zaštite i očuvanja kulturnih dobara uložilo oko 91.000 eura. Sagovornici su naveli kao posebno važna arheološka istraživanja koja Centar za konzervaciju i arheologiju Crne Gore sprovodi na Brskovu, kao jednom od najznačajnijih srednjevjekovnih lokaliteta u Crnoj Gori, a za koje je Ministarstvo kulture ove godine opredijelilo 20.000 eura.\nNakon sastanka Bogdanovic je sa Mišnićem i Mrdakom posjetio arheološki lokalitet Brskovo.\nViše iz ove kategorije « Dio Podgorice sjutra šest sati bez vode Više od 50 zaposlenih u Rožajama će biti otpušteno do januara »


"Ciklonizacija" tvrdi da poslednji tretmani protiv komaraca daju rezultate\n„Ciklonizacija“ tvrdi da poslednji tretmani protiv komaraca daju rezultate\nTretmani protiv komaraca koji su u Zrenjaninu sprovedeni krajem protekle nedelje bili su, uprkos hiperprodukciji zabeleženoj ove godine, izuzetno uspešni, tvrdi preduzeće „Ciklonizacija“.\nTo je pokazala uobičajena kontrola uspešnosti, sprovedena klopkama sa suvim ledom. Sinoć je to, kako navode iz „Ciklonizacije“, potvrdila i vanredna kontrola izvedena VCR metodom.\nKontrolne klopke su bile postavljene u svim delovima Zrenjanina. Timovi „Ciklonizacije“ sinoć su izveli i seriju kontrola VCR metodom na devet lokacija u gradu Zrenjaninu. Ova kontrola je obuhvatila Aviv park, naselje Mala Amerika, park u centru, Trg slobode i šetalište, Peskaru, Žitni trg, naselje 4. juli, Šećeranski park i prostor oko autobuske stanice.\n„Na svim lokacijama, osim prostora oko autobuske stanice, aktivnost komaraca je bila minimalna. Kada je reč o ovoj lokaciji sa povećanom brojnosti, ustanovljeno je da se ne radi o rečnim, već dominantno o urbanim ili kućnim komarcima. To znači da se legla nalaze u neposrednom okruženju“, navodi „Ciklonizacija“.\nZaključeno je da nove tretmane treba izvesti u delovima grada. To će biti urađeno u najkraćem roku, najverovatnije večeras, odnosno prvo veče sa povoljnim vremenskim uslovima.\nOvi tretmani obuhvatiće zonu između Begeja, Ečanske kolonije, naselja 4. jul, Ruže Šulman, autobuske stanice i magistrale. Obuhvatiće i zonu Male Amerike sa okolnim barama i jezerima, kao i oko bolnice i Begeja.\nPročitajte još: Od četvrtka novi tretmani protiv komaraca sa zemlje i iz vazduha\nDominantne dve vrste komaraca\nU ovom momentu na području grada dominantno su aktivne dve vrste komaraca. Prvi je urbani ili kućni, čija su staništa kanali, bare, manje vodene površine, dvorišta i vlažni podrumi. Iz „Ciklonizacije“ navode da razmnožavanje ovog komarca u svojim dvorištima građani mogu da spreče. Potrebno je da tokom sezone jedanput nedeljno potpuno isprazne kofe u kojima čuvaju vodu. Važno je i da uklone stare gume, konzerve, tegle i sve ostale predmete u kojima se zadržava voda pogodna za razvoj larvi komaraca. Potrebno je i da stave mreže na ventilacione otvore i poboljšaju zaptivanje šahtova septičkih jama i kišnjičara.\nPreporuka je i da se kanali čiste od korova i otpadaka kako bi bili protočni, a voda u njima čista, kao i da se jedanput godišnje proveri da li su vertikale i drugi delovi oluka zapušeni opalim lišćem ili drugim materijalom. I male površine vode dovoljne su za veliku produkciju ove vrste komaraca. Iz jedne čaše ili konzerve sa vodom koja tokom sezone stoji u dvorištu može da se izleže čak 300 komaraca za samo sedam dana. Ovi komarci ne odlaze daleko od mesta gde se izlegu. Stoga najčešće prave probleme upravo građanima koji ih „gaje“ u svojim dvorištima i njihovim komšijama.\nNapadaju i ruralni komarci\nDruga vrsta su ruralni komarci iz roda Kaspius (Caspius), slični rečnim Edesima (Aedes). Upravo ovi komarci su karakteristični za Banat, jer se razmnožavaju u barama, kanalima i svim vodenim površinama u atarima, odakle migriraju u urbane sredine, jer su kao i rečni komarci dobri letači, objašnjavaju u „Ciklonizaciji“.\nKako kažu, ove godine su ogromne atarske površine Vojvodine, zbog izuzetno povoljnih uslova za razvoj komaraca, pune upravo ovih komaraca. Kako je nemoguće tretmanima obuhvatiti ta ogromna izvorišta, njihov proboj u urbane sredine je očekivan.\nIz tog razloga tretmani izvedeni u gradovima, prigradskim naseljima i selima imaju ograničeno dejstvo. Novi komarci vrlo brzo iz atara ponovo dolaze do ljudi, te je zato i ponavljanje tretmana često neophodno, zaključuju u „Ciklonizaciji“.\nIz ovog preduzeća podsećaju da je hiperprodukcija komaraca u celom regionu na nivou elementarne nepogode. Kada je reč o Zrenjaninu, najavljuju dalju stalnu kontrolu brojnosti komaraca i tretmane čim se pokaže potreba.\nTagovi"Ciklonizacija" komarci nl Tretmani protiv komaraca\nPoznato ko je zakupio štandove na Trgu slobode za vreme „Dana piva“


RTS :: Ana Brnabić u Njujorku – razgovori na margini pred obraćanje Generalnoj skupštini UN\nPolitika Ana Brnabić u Njujorku – razgovori na margini pred obraćanje Generalnoj skupštini UN\nčetvrtak, 23. sep 2021, 19:27 -> 20:39\nPremijerka Srbije Ana Brnabić započela je sastanke sa zvaničnicima iz Evrope i Amerike u Njujorku, uoči sutrašnjeg obraćanja pred Generalnom skupštinom Ujedinjenih nacija. Bilo je reči o evropskim integracijama, bilateralnim odnosima, ali i situaciji na severu Kosova i Metohije. U Njujorku je i ministar spoljnih poslova Nikola Selaković, koji je razgovarao sa kolegama iz Irana i Mauritanije.\nSvetski lideri ponovo su fizički prisutni u Njujorku i govore o budućnosti planete posle pandemije koronavirusa, zbog koje je prošle godine u ovo vreme sedište Ujedinjenih nacija bilo prazno.\nTokom prethodna dva dana zvaničnici najrazvijenijih zemalja dotakli su se globalnih konflikata i klimatskih promena, dok su zemlje u razvoju zavapile za vakcinama protiv kovida 19.\nU petak je na redu Srbija, koju predstavlja predsednica Vlade Ana Brnabić.\n"Kada je reč o kovidu, imamo mnogo čime da se pohvalimo. Govoriću naravno o tome koliko smo radili u smislu multilateralizma i na podršci i u zaštitnoj opremi, u testovima i vakcinama, u regionu i u zemljama Azije i Afrike, pa i u nekim zemljama članicama Evropske unije", kaže Brnabićeva.\nDruga tema sutrašnjeg govora otvorena je već na današnjim sastancima na margini, sa američkim kongresmenom i kolegom iz Belgije.\n"Veliki deo sastanak smo posvetili pitanju Kosova i Metohije, tenzijama i problemima koji se dešavaju u ovom trenutku. Potpuno otvoreno i iskreno, imamo suprotne stavove – Belgija je jedna od prvih zemalja koje su priznale jednostrano proglašenu nezavisnost Kosova", kaže Brnabićeva.\nIstiče da je premijeru Belgije rekla da razume da ne mogu nikako da se usaglase, ali da je potrebno da prate šta se dešava i koji su potezi Prištine.\nPrema sutrašnjem rasporedu, srpska premijerka obraća se u 12 časova.\nGovoriće, kako je rekla, do 15 minuta, a ispunila je i najvažniji zahtev koji su učesnicima uputile vlasti Njujorka – vakcinisana je, što je njen tim morao da dokaže pre dolaska u Ameriku.\nSelaković sa kolegama iz Irana i Mauritanije\nU Njujorku je i ministar spoljnih poslova Srbije Nikola Selaković, koji je razgovarao sa ministrom inostranih poslova, saradnje i dijaspore Mauritanije Ismailom Uldom Šeikom Ahmedom i poručio da je potrebno jačati veze i kontakte dve zemlje.\nTakođe, uputio je poziv ministru Ahmedu da dođe u zvaničnu posetu Srbiji.\nGovoreći o skupu na visokom nivou u Beogradu, koji će biti organizovan povodom obeležavanja jubileja – 60 godina od Prve konferencije Pokreta nesvrstanih zemalja, Selaković je izrazio očekivanje da će delegacija Mauritanije, članice Pokreta, biti u prilici da prisustvuje tom značajnom događaju.\nSelaković se u Njujorku sastao i sa ministrom inostranih poslova Irana Hoseinom Amir Abdolahijanom i zahvalio mu na podršci Irana po pitanju Kosova i Metohije.\nIzrazio je zadovoljstvo zbog toga što je u prilici da, nakon ovogodišnje posete Iranu, nastavi kontakte na visokom nivou sa predstavnicima te zemlje.


Indonezija poručuje SAD da se ne mešaju u borbu protiv terorizma\nVašington ne bi trebalo da se meša u anti-terorističke aktivnosti azijskih zemalja – stav je koji su američkom sekretaru za odbranu, Donaldu Ramsfeldu preneli zvaničnici Indonezije, prilikom njegove turneje po tri zemlje tog regiona. Cilj posete je jačanje vojne saradnje i veza u domenu borbe protiv terorizma.\nndonežanski ministar odbrane Juvono Sudarsono upozorio je Donalda Ramsfelda da SAD rizikuju da dodje do negativne reakcije ako nastave da drugim zemljama nameću svoj pristup u borbi protiv terorizma. Juvono je rekao da se druge nacije osećaju ugroženim zbog svoje nejednake ekonomske i vojne moći u odnosu na Sjedinjene Države.\n«Kao najveća muslimanska zemlja, veoma smo svesni predstava, ili možda pogrešnih predstava o tome kako su SAD preterano zahtevne, preterano prisutne i dominantne u svim sferama života mnogih zemalja i kultura».\nRamsfeld je odgovorio da, u okviru globalne borbe protiv terora, SAD nikada nisu nijednoj zemlji rekle da radi nešto «sa čim se ona nije slagala».\n«Ministar je u pravu kada kaže da svaka zemlja ima drugačiju istoriju, drugačije okolnosti, populaciju, i različite vlade, i zato je neophodno ispoljiti fleksibilnost da bi sve te zemlje mogle da učestvuju na način koji im odgovara, a da ne osećaju da im se nešto nameće».\nAmerički sekretar za odbranu dodao je da u ovom trenutku izmedju 80 i 85 država saradjuje i razmenjuje informacije u borbi protiv terorizma. Sekretar Ramsfeld u Džakarti je takodje razgovarao sa predsednikom Susilom Judhojonom i najvišim bezbednosnim zvaničnicima o načinima unapredjenja vojnih odnosa.\nAmerička vojska prekinula je vojne veze sa Indonezijom 1999. zbog kršenja ljudskih prava koje je počinila indonežanska vojska dok je Istočni Timor glasao o nezavisnosti od Džakarte. Medjutim, SAD su nastavile vojnu pomoć Indoneziji prošlog novembra. Ta zemlja, koja je pretrpela niz terorističkih bombaških napada, pripisanih regionalnoj terorističkoj grupi Džema Islamija povezanoj sa Al Kaidom, danas je ključni saradnik Vašingtona u ratu protiv terorizma.\nSekretar Ramsfeld takodje je razgovarao o načinima da se unapredi borba protiv terorizma i obezbedjenje moreuza Malaka – najprometnijeg plovidbenog puta na svetu. Ramsfeld je u Indoneziju doputovao posle posete Singapuru i Vijetnamu u okviru svoje turneje po jugoistočnoj Aziji.


Nova: BIA češlja Telekom, traži odakle cure informacije - Kako Narod Kaže\nNova: BIA češlja Telekom, traži odakle cure informacije\nautor Kako Narod Kaze 01.02.2021, 13:47 1.9k Pregleda\nU pitanju je, kako naš izvor navodi, “vid pritiska na svakog rukovodioca u Telekomu, kako bi se otkrio na koji način su iz Telekoma izašle informacije sa sednice Izvršnog odbora održane 1. decembra prošle godine”.\nPrema rečima našeg izvora, BIA je angažovala privatnu firmu koja bi trebalo da izvrši poligraf testiranje najmanje 30 ljudi iz rukovodstva Telekoma, u pokušaju da se otkrije odakle “cure” informacije koje je objavila N1.\nPodsetimo, u planu Telekoma i Telenora u koji je N1 imao uvid, navodi se će Telekom udružiti sa Telenorom, češkog tajkuna Petra Kelnera, kako bi smanjio učešće SBB-a na tržištu ispod 30 odsto. Tako bi, smatraju u Telekomu, onemogućili finansiranje medija poput N1, Nove S, Sport Kluba. I dok se vlast javno zaklinje u evropske vrednosti, na sve načine pokušava da spreči postojanje slobodnih medija, ovog puta preko uništavanja privatne kompanije.\nNedavno su novinari N1 prikazali dokumenta koja pokazuju da te dve kompanije ugovaraju saradnju sa ciljem da se unište kablovski operater SBB i United media, u okviru koje posluju televizije i portali N1 i Nova.\nDržavna telekomunikaciona kompanija planira da Telenoru ustupi kompletnu infrastrukturu kablovske mreže i kompletan sadržaj kablovske televizije. Ne krije se da državna kompanija planira da pomogne Telenoru da ostvari povećanje prihoda, povećanje korisnika a sve u cilju konačnog slamanja SBB-a što je glavni razlog sklapanja ugovora.\nKomisija za zaštitu konkurencije potvrdila je da su joj se kompanije Telekom i Telenor obratile zbog saradnje o kojoj N1 danima izveštava. Komisija o ovom ne može da iznese više informacija, niti da prejudicira rokove i svoje postupanje. Stručnjaci poručuju da dogovor dve kompanije, predstavlja klasičan primer kršenja pravila slobodne konkurencije, i da je njegova suština – kontrola medijskog tržišta i ukidanje nezavisnih medija.\nPrethodni članak Otkriven snimak: Doktori krivi za smrt Maradone?\nSledeći članak Ovi poslanici EU parlamenta učestvuju u međustranačkom dijalogu u Srbiji\nOkršaj Vučića i Žakline Tatalović oko Telekoma i Telenora\nTelekom: Ne spajamo se sa Telenorom, reč je o saradnji u skladu s evropskom praksom


Uskoro šest postrojenja za proizvodnju energije iz biomase - Gradjevinarstvo.rs\nMinistar energetike Aleksandar Antić potpisao je ugovore o dodeli bespovratnih sredstava u iznosu od 1,6 miliona dolara za podršku u izgradnji šest novih postrojenja u Srbiji za kombinovanu proizvodnju električne i toplotne energije iz biomase i biogasa. Postrojenja će se graditi u naredne dve godine u Aleksincu, Baču, Alibunaru i Zrenjaninu.\nUgovorima koji su potpisani predviđena je isplata 30 odsto od ukupnog iznosa dodeljenih sredstava, dok će preostalih 70 odsto biti isplaćeno investitorima tek nakon realizacije ukupne investicije i prkuljučenja postrojenja na distributivnu mrežu, što se očekuje u periodu od naredne dve godine.\nOčekivana godišnja proizvodnja električne energije iz svih šest elektrana iznosiće oko 47 gigavat sati (GWh) i približno isto toliko toplotne energije. Reč je o postrojenjima koja koriste obnovljive izvore energije, a ukupna vrednost tih investicija je 22,7 miliona dolara, kazao je ministar.\nSredstva za podršku investicijama u ta postrojenja obezbeđena su u okviru projekta „Smanjenje barijera za ubrzani razvoj tržišta biomase u Srbiji“ koji finansira Globalni fond za zaštitu životne sredine, a sprovodi UNDP u partnerstvu sa Ministarstvom rudarstva i energetike.\nUgovori su potpisani sa preduzećima „Forkom“ iz Beograda, koje će graditi postrojenja u Aleksincu, zatim sa preduzećima „BGS Gama BP“, „BGS Alfa BP“ i „BGS Beta BP“ koja će graditi postrojenja u Baču.\nTakođe, ugovori su potpisani i sa firmom „Biogas enerdži“ koje će imati postrojenje u mestu Ilandža kod Alibunara i firmom „Bioelektra“ koja će graditi postrojenje u Botošu kod Zrenjanina.\n- Ovaj projekat je važan, jer je deo izgradnje novih energetskih objekata u Srbiji, kao i zbog promocije biomase i biogasa, koji su značajan resurs naše zemlje – istakao je Antić. Ministar je poručio da je vlada strateški opredeljena za podizanje učešća obnovljivih izvora u ukupnoj proizvodnji energije u Srbji.\nAntić je kazao da je realizacija tih investicija značajan doprinos stabilnosti energetskog sistema i unapređenju održivog korišćenja energije kroz diversifikaciju njenih izvora i razvoja tržišta biomase za njeno veće korišćenje u Srbiji za dobijanje energije.\nPortfolio menadžer za energetiku u Kancelariji UNDP-a u Srbiji Maja Matejić je rekla da imaju odličnu saradnju sa Ministarstvom rudarstva i energetike i da je taj projekat dobar prmer odlične međusektorske saradnje, s obzirom da je uključeno i Ministarstvo poljoprivrede.\n- Saradnja sa Ministarstvom energetike ide uzlaznom linijom i nedavno smo pripremili zajedno veliki projekat u oblasti energetske efikasnosti koji je, takođe, odobrio „Globalni fond za životnu sredinu“, finansiranje je oko 2,5 miliona dolara, a ukupna vrednost će biti oko 20 miliona – Matejić je rekla da se taj projekat odnosi na implementaciju zakona o efikasnom korišćenju energije na lokalnom nivou.\nOna je istakla da je Srbija sa Ministarstvom energetike uspela da povuče značajna sredstva iz „Globalnog fonda za životnu sredinu“.\nBiomasa je najveći obnovljivi izvor energije, a Srbija spada u vrh evropskih zemalja po količini neiskorišćene biomase. Prema ranijim procenama, ukupan energetski potencijal biomase u Srbiji iznosi 3,1 miliona tona ekvivalentne nafte (drvna biomasa: 1,5 miliona i poljoprivredna: 1,6 miliona). Srbija se, kao članica Energetske zajednice Jugoistocne Evrope, obvezala da do 2020. godine osigura 27 odsto od ukupne potrošnje energije iz obnovljivih izvora energije. Poljoprivrednu biomasu u smislu žetvenih ostataka čine: slama strmnih žita – pšenica, ječam, raž, zob, slama soje i uljane repice, kukuruzne stabljike, stabljike suncokreta, sirka, duvana i konoplje.


Petak , 2018-08-17 | 14:02:13\nTri najuticajnije bošnjačke stranke, Sandžačka demokratska partija (SDP), Stranka demokratske akcije (SDA) Sandžaka i Stranka pravde i pomirenja (SPP), učestvovaće u izbornom procesu predstojećih izbora za Nacionale savete nacionalnih manjina, saznaje radio Sto plus.\nU razgovoru sa predstavnicima ove tri partije našem radiju je rečeno da je još uvek rano govoriti o detaljima i načinu njihovog učešća.\nGeneralni sekretar SDA Sandžaka Ahmedin Škrijelj kaže da će o tome odlučiti organi partije u narednom periodu, ali da veruje da će lista iza koje oni stanu odneti apsolutnu pobedu na ovim izborima.\n“Ono što u ovom trenutku mogu da obećam jeste da ćemo sve svoje kapacitete staviti u svrhu obezbeđivanja da Bošnjačko nacionalno vijeće (BNV) i dalje bude uz svoj narod i da ostane na koloseku koji obezbeđuje našu punu ravnopravnost, rešavanje statusa i drugih značajnih krucijalnih pitanja”, rekao je Škrijelj našem radiju.\nOn smatra da će posle ovih izbora Bošnajci dobiti instituciju koja će ići u smeru trajnog i održivog rešavanja statusa Bošnjaka i Sandžaka.\n“Srpske vlasti i institucije žele da BNV u narednom mandatu, a naričito u procesu ustavnih reformi, ne bude na strani Bošnjaka i da odustane od ranijih zahteva da Sandžak dobije visok stepen autonomije, da se reformiše zakonodavtsvo za manjinske narode, te da se reše zločini počinjeni nad Bošnjacima. Oni već imaju spremnog igrača kojeg će maksimalno podržati u nameri da BNV stave pod svoju kontrolu”, tvrdi Škrijelj.\nPotpredsednik SPP Jahja Fehratović kaže da ova partija punim kapacitetom ulazi u izbornu kampanju za BNV.\n“Punim kapacitetom ulazimo u izbornu kampanju za predstojeće izbore za naš nacionalni savet. O ostalim detaljima je za sada rano govoriti, ali će javnost o svemu biti blagovremeno obaveštena “, rekao je Fehratović.\n“Iako izbori za BNV nisu politički, borba se vodi kao da jesu, jer treba imati na umu da se za rad dobija novac i da je reč o oko 20 miliona dinara na godišnjem nivou“, rekao je Ljajić.


Gojko Pijetlović bez prava nastupa za Radnički - Vaterpolo vesti\nPočetna » Domaća takmičenja » Gojko Pijetlović bez prava nastupa za Radnički\nGojko Pijetlović bez prava nastupa za Radnički\nGolman reprezentacije Srbije Gojko Pijetlović neće biti u prilici da u nastavku sezone pojača redove Radničkog iz Kragujevca. On je napustio mađarski Ferencvaroš, ali se neće pridružiti timu iz Kragujevca budući da ne postoji prelaznio rok koji bi mu omogućio da se registruje za nastupe u domaćoj konkurenciji. Isto važi i za Mateju Maksimovića koji je trebalo da pojača Singidunum.\nTakvu odluku u utorak je doneo Stručni savet Vaterpolo saveza Srbije u skladu sa Statutom VSS-a, prema kome ne postoji mogućnost da se odlični golman u ovom trenutku registruje za neki klub u zemlji. Pijetlović se već nekoliko dana nalazi u Kragujevcu gde je trenirao sa ekipom Radničkog, a ostaje da se vidi kako će reprezentativac Srbije održati takmičarsku formu. Prilično je izvesno da povratka u tim iz Budimpešte nema, a da li postoje neke druge opcije ostaje da se vidi.\nIsta pravila važe i za Maksimovića, pa će Singidunum ostati uskraćen za njegovu pomoć u vrlo važnom nastavku sezone u kome će se tim iz Beograda boriti za opstanak u vrlo jakom takmičenju. Prvi izazov čeka ih već za vikend kada se u Novom Sadu sastaju sa direktnim rivalom Dunavom, koji ih je na otvaranju sezone iznenadio i pobedio na Banjici.


Organizacija društvenog aktivizma » O nama\nOrganizacija društvenog aktivizma (ODA) je dobrovoljno, nezavisno, nevladino, neprofitno, udruženje građana osnovano radi ostvarivanja ciljeva u oblasti razvoja civilnog društva i neprofitnog sektora u Srbiji, zaštite i promovisanja ljudskih i manjinskih prava, informisanja, socijalne zaštite i borbe protiv korupcije.\nUdruženje se osniva radi ostvarivanja sledećih ciljeva: istraživanje, informisanje, edukacija i obezbeđivanje uslova za razvoj i unapređivanje položaja i kapaciteta udruženja građana, zaštite ljudskih i manjinskih prava, unapređivanje socijalne zaštite i borba protiv korupcije putem građanskog nadzora javnih finansija.\n1) informaciono-dokumentacioni program – formiranje i održavanje baze podataka o nevladinim neprofitnim organizacijama u Srbiji i njeno publikovanje, davanje kontakt informacija i drugih informacija tim organizacijama i drugim zainteresovanim subjektima;\n2) program treninga i edukacije – organizovanje stručnih i obrazovnih skupova, okruglih stolova, seminara, tribina i drugih oblika edukacije i stručnog usavršavanja u ovoj oblasti; publikovanje brošura i uputstava korisnih za unapređivanje rada nevladinih organizacija, u skladu sa zakonom;\n3) program zastupanja i direktne pomoći u radu nevladinih neprofitnih organizacija – zastupanje, u saradnji sa drugim organizacijama, interesa trećeg sektora, podsticanje i promovisanje rada i značaja nevladinih organizacija, davanje saveta, informacija i druge neposredne pomoći u radu organizacijama koji takvu pomoć traže; pružanje pravnih saveta građanima i organizacijama u vezi sa osnivanjem, registracijom i delovanjem tih organizacija; praćenje zakonodavne delatnosti u oblastima koje su od uticaja na rad nevladinih organizacija; praćenje primene propisa od strane nadležnih državnih organa, podsticanje i organizovanje istraživačkog rada o nevladinom neprofitnom sektoru u našoj zemlji\n4) program za odnose sa javnošću – zastupanje interesa nevladinih organizacija u javnosti i razvijanje aktivnog odnosa nevladinih organizacija prema medijima i javnom delovanju, prikupljanje i distribucija informacija, objavljivanje informacija o aktivnostima nevladinih organizacija; pomoć medijima u praćenju rada nevladinih organizacija,\n5) Program socijalne zaštite – zalaganje za borbu protiv siromaštva i socijalnu pravdu, inkluziju ugroženih grupa, socijalno preduzetništvo, aktivizam u oblasti ostvarivanja ljudskih prava ugroženih kategorija stavnovništva;\n6) Program građanskog nadzora javnih finansija – podsticanje učešća građana u nadzoru i sprovođenju javnih politika, ostvarivanju javnog interesa i nadzoru javnih finansija,\n7) drugi programi i aktivnosti od značaja za unapređivanje položaja i rada nevladinih neprofitnih organizacija u našoj zemlji i za povezivanje i saradnju sa sličnim organizacijama u inostranstvu i sa međunarodnim organizacijama.\nStatut ODA možete pogledati ovde.


Automobili i motori za četiri dana privukli 66.416 posetilaca - Moto Berza\nDDOR Eco BG Car Show 07 i 14. Motopassion su, tokom četiri dana, bili najveći auto-moto događaj te vrste u svetu i prva manifestacija te vrste u Evropi koja je održana nakon dvogodišnje pauze u organizaciji sajmova.\nU tako skraćenom terminu, prilagođenom novonastalim okolnostima, manifestaciju je posetilo - 66.416 posetilaca. U odnosu na aktuelne imeđunarodne okolnosti u kojima je manifestacija organizovana, takvom posetom bili su zadovoljni i organizatori ovih sajmova, i izlagači i drugi komercijalni učesnici, ali i privrednici, uvoznici, distributeri.\nS obzirom na sve to, Beogradski sajam kao organizator, Srpska asocijacija uvoznika vozila i delova i kompanija DDOR Osiguranje Novi Sad, kao generalni sponzor ove manifestacije, opredelili su se da u skladu sa novim vremenom i prilikama prilagode izlagački koncept manifestacije akcentujući vozila sa ekološki naprednim pogonskim rešenjima, automobile na električni pogon i hibride, ali i nove modele sa konvencionalnim pogonima, ekološki unapređene i sa najvišim ekološkim standardima.\nTo je moglo da se ostvari u uslovima očekivano smanjenog komercijalnog efekta u smislu prodaje vozila, zbog nedostatka novih vozila na tržištu. Ovaj najznačajniji godišnji događaj u sektoru auto i moto industrije u regionu ali i jugoistočnoj Evropi, okupio je u okviru sajma automobila 210 automobilskih izlagača, sa tridesetak brendova (uključujući premijerno i 102 godine star, danas kinesko-britanski MG, trenutno najbrže rastući automobilski brend u Velikoj Britaniji). Oni su prikazali više od 140 različitih modela. Bilo je 48 novih modela, od čega su 36 bile premijere a 12 noviteti. Sa potpuno električnim ili punim hibridnim pogonom bilo ih je čak 36. Čisto električnih automobila među premijerama i novitetima bilo je 25, odnosno više od 50 posto.\nNa „Motopassion“ sajmu je izlagalo 50 izlagača, koji su predstavili tridesetak brendova motocikala, ATV i ostalih motornih vozila, sa više od 80 modela. Najekskluzivnije i najskuplje modele većine brendova i kategorija nestrpljiviji i platežno sposobniji kupci uspeli su da “ugrabe” ili rezervišu čim je sajam počeo. Prvi je prodat Mercedes EQS za 175.000 evra. A ove godine cene naskupljih bile su od 135.000 do 185.000 evra. Tako je, na primer, naskuplji Audijev model koštao 134.875 evra, a najskuplji automobil na sajmu bio je “klasični” “Land Rover Defende” sa cenom od 183.765 evra, koji je takođe odmah prodat. Iako visoke, ove cene nisu ni blizu cenama najskupljih modela na nekim ranijim sajmovima. Tako je “Fiat” ponudio klasični “500 L” po početnoj ceni od 12.000 evra, “Dacia Sandero Stepway” koštala je ukupno 16.440 evra, a “Citroen” je ponudio jedan svoj električni model za 10.000 evra, ali kupcima dostupan tek u 2023. godini.\nI sektor prateće industrije akcentovao je kompatibilnu i prateću opremu za ekološki napredna vozila, punjače, solarne module i drugu odgovarajuću infrastrukturu. “Aktivirana” je čak i posebna, nova robna grupa koja obuhvata sada već obiman i kompleksan segment punjača za električna vozila, ali i solarne module za primenu u auto-industriji.\nSpecijalitet ovogodišnje sajamske manifestacije, koji je već privukao ideje da preraste u zasebnu manifestaciju, bili su oldtajmeri i različiti tipovi starovremenskih automobila, kojima je bila posvećena cela hala 3 Beogradskog sajma.\nS obzirom na opštepoznate međunarodne, geopolitičke, komunikacijske, transportne, tržišne, proizvodne i sve druge nepovoljne okolnosti i teškoće u kojima je ova manifestacija organizovana, ali i na sasvim novi koncept sajamskih postavki, utisci po zatvaranju kapija DDOR Eco BG Car Show 07 i 14. Motopassion su više nego pozitivni. Beogradski sajam je odlično obavio svoj, organizacioni deo posla i pokazao se dostojnim i pouzdanim osloncem sajamske delatnosti na širem međunarodnom planu.